title: Pitkospuut

text: Suomessa pitkospuupolkujen huollosta ja hallinnoinnista vastaa pääosin Metsähallituksen luontopalvelut. Näitä pitkospuupolkuja on yhteensä noin viisisataa kilometriä. Yleisimmin pitkospuut ovat yli seitsemäntuumaista (17,5 cm) tuppeensahattua mäntylankkua. Jonkin verran käytetään myös siperianlehtikuusta. kestopuun käyttäminen on yleistynyt, sillä puun kyllästysaineissa on tapahtunut kehitystä ekologisempaan suuntaan. Mäntypitkospuiden kestoikä on 10–15 vuotta, kun taas kestopuisten pitkosten ikä voi olla jopa kolminkertainen. Pitkospuita korvataan nykyisin joskus kustannussyistä sorastuksella. Pitkospuukilometrin rakentamisen hinta on noin 20 000 euroa, kun sorastaminen maksaa noin puolet tästä.


title: Khalid Sheikh Mohammed

text: Khalid Sheikh Mohammed (arab. خالد شيخ محمد) (s. 1. maaliskuuta 1964 tai 14. marraskuuta 1965) on Kuwaitissa syntynyt ääri-islamilainen terroristi ja yksi al-Qaidan korkeimmista johtajista. Häntä pidetään Yhdysvalloissa 11. syyskuuta 2001 tehtyjen terrori-iskujen pääsuunnittelijana. Kaikkiaan hänen organisoimissaan iskuissaan on laskettu kuolleen tuhansia ihmisiä eri puolilla maailmaa.


title: Khalid Sheikh Mohammed

text: Mohammed oli FBI:n etsityimpien terroristien listalla, kunnes hänet pidätettiin Pakistanissa 2003. Häntä pidetään vangittuna Guantanamo Bayn vankileirillä, jossa häntä on myös kuulusteltu. Hän on tunnustanut olevansa vastuussa syyskuun 11. päivän iskuista sekä yli 30:stä muusta terrori-iskusta tai hankkeesta kuten Balissa Indonesiassa vuonna 2002 tehdystä tuhoisasta yökerhoiskusta, jossa kuoli yli 200 ihmistä. Hän myös sanoo mestanneensa vuonna 2002 Pakistanissa siepatun amerikkalaisen toimittajan. Lisäksi hän suunnitteli murhaavansa mm. Bill Clintonin ja Pakistanin presidentin Pervez Musharrafin.


title: Khalid Sheikh Mohammed

text: Mohammedilla on Kuwaitin, Pakistanin ja Bosnia ja Hertzegovinan kansalaisuus.


title: Khalid Sheikh Mohammed

text: Al-jazeeran toimittaja Yosri Fouda raportoi huhtikuussa 2002, että Khalid Sheikh Mohammed on myöntänyt haastattelussa osallisuutensa "Pyhän tiistain operaatioon" yhdessä Ramzi Binalshibhin kanssa. "Minä olen al-Qaidan sotilaskomitean päällikkö, ja Ramzi on Pyhän tiistain operaation suunnittelija. Kyllä, me teimme sen." Komission raportissa Mohammedia nimitetään iskujen "pääarkkitehdiksi". Pakistanin turvallisuusviranomaiset vangitsivat hänet maaliskuussa 2003 Rawalpindissa Pakistanissa. Vuoden 2007 maaliskuussa Mohammed tunnusti Yhdysvaltain viranomaisten pitämissä kuulusteluissa, että hän oli vastuussa syyskuun 11. päivän iskuista "alusta loppuun". Hän väitti joutuneensa kidutetuksi pidättämisensä jälkeen, mutta sanoi kuitenkin antaneensa tunnustuksen ilman että häntä olisi pakotettu tai painostettu. Kenneth Roth, Human Rights Watchin johtaja, on kyseenalaistanut suljetuin ovin käydyn kuulustelun ja tunnustuksen laillisuuden ja pitää mahdollisena, että se on saatu kiduttamalla. CIA on myöntänyt käyttäneensä vesikidutusta Khalid Sheikh Mohammedin kuulusteluissa.


title: Khalid Sheikh Mohammed

text: Kesäkuussa 2008 Guantanamossa pidettiin sotilastuomioistuimen oikeudenkäynti, jossa oli Khalid Sheikh Mohammedin lisäksi syytettynä neljä muuta al-Qaidan jäsentä. Mohammed nimitti oikeudenkäyntiä "inkvisitioksi" ja kieltäytyi asianajasta. Kuullessaan, että hänet voitaisiin tuomita kuolemanrangaistukseen, hän vastasi: "Sitä juuri haluankin, olen halunnut marttyyriksi kauan." Marraskuussa 2009 Yhdysvaltain oikeusministeri Eric Holder ilmoitti, että Mohammed ja neljä muuta epäiltyä siirretään pois Guantanamo Baysta, jotta he voisivat osallistua siviilioikeudenkäyntiin New Yorkissa. Oikeudenkäynnille ei kuitenkaan annettu tarkkaa päivämäärää. Holder uskoi, että syyttäjät tulisivat vaatimaan kuolemantuomiota kaikille syytetyille ja oikeudenkäynti olisi tasapuolinen ja "avoin sekä yleisölle että koko maailmalle". Tammikuussa 2010 Valkoisen talon lehdistösihteeri Robert Gibbs sanoi, että Mohammad tuomitaan todennäköisesti kuolemaan ja teloitetaan. Hänen lausuntonsa on huolestuttanut oikeusasiantuntijoita, joiden mielestä se on vaarantanut oikeudenkäynnin tasapuolisuuden.


title: Artur Kapp

text: Artur Kapp (28. helmikuuta 1878 – 14. tammikuuta 1952) oli Viron varhaisimpia ammattisäveltäjiä.


title: Artur Kapp

text: Kapp syntyi Suure-Jaanissa. Myös hänen poikansa Eugen ja veljenpoikansa Villem Kapp olivat säveltäjiä.


title: Artur Kapp

text: Kapp aloitti opintonsa Pietarin konservatoriossa vuonna 1891. Hänelle opetti sävellystä Nikolai Rimski-Korsakov. Hän palasi työskentelemään Viroon vuonna 1920 ja vetäytyi akateemiselta uralta vuonna 1944 palatakseen kotikonnuilleen Suure-Jaaniin.


title: Artur Kapp

text: Kapp oli paitsi säveltäjä myös tunnustettu urkuvirtuoosi. Hän sävelsi maansa ensimmäisen tunnetun urkukonserton. Lisäksi hän sävelsi muun muassa neljä sinfoniaa.


title: Peeter Süda

text: Peeter Süda (30. tammikuuta 1883 – 3. elokuuta 1920) oli virolainen urkumusiikin säveltäjä.


title: Peeter Süda

text: Süda syntyi Saarenmaalla ja opiskeli musiikkia Pietarin konservatoriossa mm. Aleksandr Glazunovin ja Anatoli Ljadovin johdolla. Vuonna 1912 hän asettui Tallinnaan, jossa hänellä oli menestyksekäs urkurin ja musiikinopettajan ura.


title: Peeter Süda

text: Peeter Süda menehtyi Tallinnassa 37-vuotiaana. Hänet tunnetaan yhä ennen kaikkea ansioistaan urkumusiikin saralla, mutta tuotantoon mahtuu myös muuta musiikkia.


title: Anatoli Ljadov

text: Anatoli Konstantinovitš Ljadov (; 11. toukokuuta 1855 Pietari – 28. elokuuta 1914 Polynovkan kartano Borovitšissa) oli venäläinen säveltäjä.


title: Anatoli Ljadov

text: Ljadov syntyi Pietarissa ja opiskeli Pietarin konservatoriossa muun muassa Nikolai Rimski-Korsakovin johdolla. Myöhemmin Ljadov itse toimi konservatoriossa soinnutusopin ja musiikin teorian opettajana. Säveltäjän tuotanto on pääasiassa pienimuotoista; muun muassa pianomusiikkia on julkaistu runsaasti. Pianokappaleissa on havaittavissa vaikutteita Robert Schumannilta ja Frédéric Chopinilta. Ljadov työsti baletti- ja oopperateoksia, mutta ei koskaan saattanut niitä valmiiksi. Tyylillisesti Ljadov liittyy niin kutsuttuun nuorvenäläiseen koulukuntaan, jonka huomattavimpia säveltäjiä olivat Rimski-Korsakov, Modest Musorgski ja Aleksandr Borodin.


title: Anatoli Ljadov

text: Ljadov meni naimisiin vuonna 1884 ja sävelsi useina kesinä maaseudun rauhassa, jossa hän myös kuoli 59-vuotiaana.


title: Ester Mägi

text: Ester Mägi (s. 10. tammikuuta 1922 Tallinna) on virolainen taidemusiikin säveltäjä.


title: Ester Mägi

text: Mägin varhaistuotanto on tyylillisesti lähellä myöhäisromantiikkaa. Hän sai myöhemmin vaikutteita virolaisesta kansanmusiikista ja modernismista.


title: Ester Mägi

text: Mägi valmistui Tallinnan valtionkonservatoriosta 1952 ja täydensi opintojaan Moskovan konservatoriossa. Hän toimi opettajana Tallinnan konservatoriossa vuodet 1954–1984, ja konservatorio, nykyinen Viron musiikki- ja teatteriakatemia, myönsi hänelle kunniatohtorin arvon vuonna 1999.


title: Ester Mägi

text: Ester Mäelle on myönnetty kotimaassaan lukuisia palkintoja. Hänen teoksiaan on esitetty useissa valtioissa, mukaan lukien Suomessa, ja niihin kuuluu mm. kamarimusiikkia, kuoroteoksia sekä sinfonia.


title: Ken Flaton

text: Kenneth "Kenny" (Ken) Flaton (28. kesäkuuta 1940 New York – 7. marraskuuta 2004) oli yhdysvaltalainen pokeriammattilainen. Yhden WSOP-turnauksen urallaan voittaneen Flatonin vahvimpana pelimuotona pidettiin seitsemän kortin avopokeria. Stu Ungar keksi Flatonin lempinimen "Skyhawk".


title: Ken Flaton

text: Flaton voitti World Series of Pokerin $1,000 seven-card stud -turnauksen vuonna 1983. WSOP:n pääturnauksessa hän sijoittui rahoille kolme kertaa: 1988 (23.), 1990 (31.) ja 1997 (18.). Vuonna 1996 Flaton voitti Yhdysvaltain pokerimestaruuden (United States Poker Championship). World Poker Tourilla hän oli kahdesti rahasijoilla.


title: Ken Flaton

text: Flaton kuoli sydäninfarktiin marraskuussa 2004 Rose Dominicanin sairaalassa. Hän oli sairastanut keuhkosyöpää vaikkei tupakoinut.


title: Ken Flaton

text: Flatonin uran turnausansiot ylittivät 2,4 miljoonaa dollaria.


title: Lauri Viljanen

text: Lauri Sakari Viljanen (6. syyskuuta 1900 Kaarina – 29. syyskuuta 1984 Helsinki) oli suomalainen Tulenkantajiin kuulunut runoilija, kirjallisuudentutkija, kriitikko ja kääntäjä. Tunnetuin Viljasen teoksista lienee 1930-luvulla ilmestynyt "Taisteleva humanismi".


title: Lauri Viljanen

text: Viljasen vanhemmat olivat puuseppä Stefan Viljanen (vuoteen 1895 Vilkman) ja Aina Sofia Mantere. Viljanen oli naimisissa toisen Tulenkantaja-runoilijan Elina Vaaran kanssa vuosina 1926-1930. Vuodesta 1934, jolloin hän vieraili Travemünden saksalais-pohjoismaisessa kirjailijakodissa, hänen puolisonsa oli Tyyne Maria Vuori. Viljanen tuli ylioppilaaksi Turun suomalaisesta klassillisesta lyseosta 1920 ja opiskeli kirjallisuutta Turun yliopistossa 1922-1924. Filosofian kanditaantin tutkinnon hän suoritti 1947. Turun yliopiston kirjaston amanuessina Viljanen työskenteli 1921-1923 ja sen jälkeen opettajana mm. Haminan yhteiskoulussa 1924-1925. Viljanen julkaisi ensimmäisen runokokelmansa "Auringon purjeet" 1924 ja toimi myös kirjallisuus- ja teatterikriitikkona eri lehdissä. Vuonna 1926 Viljanen asettui Helsinkiin ja toimi Helsingin Sanomien kirjallisuuskriitikkona 1926–1950.


title: Lauri Viljanen

text: Suoritettuaan tohtorin tutkinnon 1949 Viljanen työskenteli kirjallisuuden professorina Turun yliopistossa 1949–1954 ja Helsingin yliopistossa 1954–1967. Kirjallisuudentutkijana hänkeskittyi J.L.Runebergin ja Aleksis Kiven runouteen ja julkaisi teokset myös V. A. Koskenniemestä ja Henrik Ibsenistä. Ollessaan Parnasson toimittajana 1953–1955 hän julkaisi lehdessä modernistien kuten Paavo Haavikon, Veijo Meren ja Tuomas Anhavan tekstejä. Viljasen suomennoksiin kuuluu mm. Knut Hamsunin, J. V. Snellmanin, Heinrich von Kleistin ja T. S. Eliotin tuotantoa.


title: Lauri Viljanen

text: Runoilijana Viljanen otti aluksi vaikutteita eniten V. A. Koskenniemeltä. 1930-luvulla Viljanen ja kirjailija Mika Waltari kiinnostuivat muinaista Egyptiä 18. dynastian aikana hallinneesta faarao Ekhnatonista. Viljanen teki hänestä runon "Ekhnatonin viimeinen laulu" ja Waltari ensin näytelmän "Akhnaton, auringosta syntynyt" ja sitten romaanin "Sinuhe egyptiläinen". Sodan jälkeen Viljasen runous haki aiheitaan muun muassa antiikin maailmasta ja Odysseuksen persoonasta. Eläkkeellä ollessaan Viljanen matkusteli Italiassa keräten materiaalia tutkimustaan "Romanttinen Hellas ja Rooma" varten, joka jäi kuitenkin keskeneräiseksi.


title: Daisy Kenyon

text: Daisy Kenyon, myös suomalaisella nimellä Hänen rakastajattarensa, on Otto Premingerin ohjaama yhdysvaltalainen draamaelokuva, joka valmistui vuonna 1947. Elokuvan päärooleissa esiintyvät Joan Crawford, Henry Fonda ja Dana Andrews. Sivuosaa esittää Ruth Warrick. Cameoroolin tekevät eräässä elokuvan kohtauksessa muiden muassa näyttelijä John Garfield ja toimittaja Walter Winchell. "Daisy Kenyon" perustuu Elizabeth Janewayn samannimiseen romaaniin vuodelta 1945. "Daisy Kenyon" on mustavalkoinen ja se on noin 99 minuutin mittainen. Se sai ensi-iltansa Yhdysvalloissa joulupäivänä vuonna 1947 ja Suomessa vuoden myöhemmin, vuonna 1948. Tuotantoyhtiönä oli 20th Century Fox.


title: Daisy Kenyon

text: Elokuva kertoo Daisy Kenyonista (Crawford), jolla on suhde naimisissa olevaan Daniin (Andrews). Danin avioliiton takia heidän suhteensa ei voi edetä Daisyn haluamalla tavalla ja tämä alkaakin seurustella uuden miehen kanssa. Daisy on kuitenkin yhä rakastanut Daniin. Elokuva kuvaa henkilöiden välistä kolmiodraamaa.


title: Resolution-luokka

text: Resolution-luokka oli Britannian Kuninkaallisen laivaston ballististen ohjussukellusveneiden luokka, johon piti kuulua viisi venettä. Aluksista valmistui lopulta neljä, jotka olivat käytössä 1960–1990-luvuilla. Kukin niistä oli aseistettu kuudellatoista UGM-27 Polaris -ohjuksella.


title: Resolution-luokka

text: Britannian Polaris-projekti alkoi, kun sekä maalta laukaistava Blue Streak -ohjus että V-pommittajien Skybolt epäonnistuivat. Yhdysvallat vastusti NATO-maiden omia ydinohjussuunnitelmia, koska se halusi aseiden olevan mahdollisimman uudenaikaisia ja turvallisia. Pääministeri Harold Macmillan ja presidentti Kennedy sopivat kuitenkin Nassaun kokouksessa 1962, että Yhdysvallat toimittaisi Britannialle Polaris-ohjuksia sukellusvenekäyttöä varten. Britannia suunnittelisi ja rakentaisi sukellusveneet ja ydinkärjet itse. Yhdysvallat tarjosi ohjusta myöhemmin myös Ranskalle, joka halusi kuitenkin kehittää omat ohjuksensa. Polaris-sopimus Britannian ja Yhdysvaltain välillä solmittiin 6. huhtikuuta 1963.


title: Resolution-luokka

text: Yksi Rolls-Roycen ydinreaktori ja English Electricin höyryturbiinit antoivat veneelle 25 solmun nopeuden. Varavoimanlähteenä oli dieselgeneraattori.


title: Resolution-luokka

text: Resolution-luokka oli muunnelma Valiant-luokan sukellusveneestä, jota suurennettiin ohjusten mahduttamiseksi. Alusten keula ja perä rakennettiin erikseen ja väliin sijoitettiin Yhdysvalloissa suunniteltu ohjusosasto. Veneen pääaseistuksena olleet kuusitoista Polaris A3 -ohjusta olivat sijoitettuna kahteen riviin. Ohjuksen kantomatka oli 2500 meripeninkulmaa. Taktisena aseistuksena oli kuusi 21" torpedoputkea, jotka ampuivat Tigerfish-torpedoja.


title: Resolution-luokka

text: "HMS Resolutionin" rakennus aloitettiin helmikuussa 1964 ja se laskettiin vesille syyskuussa 1966. Alus otettiin palvelukseen 1967 ja pitkällisten kokeiden jälkeen se koelaukaisi ohjuksen Yhdysvaltain ilmavoimien koealueelle Cape Kennedyn ulkopuolelta 15. helmikuuta 1968 kello 11:15. Vene aloitti ensimmäisen partiomatkansa 15. kesäkuuta 1968, mitä seurasi 28 vuotta yhtenäistä Resolution-luokan veneiden partiointia. Kaikki alukset sijoitettiin 10. sukellusvenelaivueeseen Faslanen tukikohdassa Skotlannissa. Pisimmän yhtämittaisen 108 päivää kestäneen partiomatkan teki "HMS Resolution" vuonna 1991.


title: Resolution-luokka

text: Vuonna 1980 hallitus ilmoitti aikeista korvata Polaris-ohjukset yhdysvaltalaisella Trident-ohjuksella. Tällä välin Polaris-ohjusten ydinkärjet korvattiin uudella Chevaline-mallilla. "HMS Repulse" ja "HMS Renown" peruskorjattiin 1982, "HMS Resolution" 1984 ja "HMS Revenge" 1988. Ensimmäinen Trident-vene, Vanguard-luokan "HMS Vanguard" valmistui 1992, jonka jälkeen "HMS Revenge" poistettiin käytöstä toukokuussa ja "HMS Resolution" lokakuussa. "HMS Renown" palveli 1995 asti ja "HMS Repulse" poistettiin käytöstä 28. elokuuta 1996. Tämän jälkeen alukset on sijoitettu Rosythin telakalle ja niistä on poistettu reaktorit.


title: Kristiina Komulainen

text: Kristiina Komulainen (s. 28. marraskuuta 1978) on suomalainen radio- ja televisiojuontaja sekä tuottaja ja toimittaja. Komulainen on juontanut muun muassa Kuorosotaa, Luukusta lukaalia sekä NRJ:n Aamushow’ta. Komulainen on kotoisin Siilinjärven Pöljältä.


title: Kristiina Komulainen

text: Työt media-alalla Komulainen aloitti paikallislehti Uutis-Jousen toimittajana, josta hän siirtyi Radio NRJ:n palvelukseen vuonna 1999. Vuoteen 2002 asti Komulainen juonsi kanavan päivälähetyksiä ja siirtyi tämän jälkeen Aamushow’n juontajaksi/tuotantoon. Hän jatkoi Aamushow'n parissa vuoteen 2006, jolloin hän siirtyi The Voicen palvelukseen juontamaan, tuottamaan ja käsikirjoittamaan KomulainenPaasonenSaukko-ohjelmaa.


title: Kristiina Komulainen

text: Ennen The Voicelle siirtymistä Komulainen ehti juontaa ja käsikirjoittaa useita eri tv-ohjelmia muun muassa Neloselle ja Subille. Hän on juontanut muun muassa ohjelmia Piinapenkki, NRJ Top 10, Video: Impossible sekä useita kymmeniä NRJ:n järjestämien konserttien tv-taltiointeja.


title: Kristiina Komulainen

text: The Voicella Komulainen on sittemmin toiminut muun muassa kanavan tuottajana ja juontajana sekä radion että television Suomen virallinen latauslista-ohjelmassa. Hän on vuosina 2006–2010 juontanut myös muille tv-kanaville eri tuotantoja: Kuorosota, Luukusta lukaali, Unelmakoti sekä Päivä ennen kuolemaa, joka oli myös ehdolla Venla Gaalassa vuoden 2009 parhaaksi talk show-/keskusteluohjelmaksi. Komulainen siirtyi juontamaan Radio Aallon keskipäiviä vuonna 2011 ja sen jälkeen hän siirtyi juontamaan Loopin päivää vuonna 2013.


title: Kristiina Komulainen

text: Komulainen on opiskellut muun muassa tuottamista, mainontaa sekä psykologiaa. Hän on valmistunut Helsingin ammattikorkeakoulusta tuottajaksi. Ylioppilaaksi hän kirjoitti Kuopion musiikkilukiosta vuonna 1997.


title: Kristiina Komulainen

text: Komulainen on entinen Jehovan todistaja.


title: Kersti Bergroth

text: Kersti Solveig Bergroth (24. tammikuuta 1886 Viipuri – 24. tammikuuta 1975 Helsinki) oli suomalainen kirjailija, joka nykyään muistetaan parhaiten karjalanmurteella kirjoitetuista näytelmistä "Anu ja Mikko" sekä "Kuparsaare Antti". Hänen kirjailijanuransa oli harvinaisen pitkä, yli 60 vuotta.


title: Kersti Bergroth

text: Bergrothin vanhemmat olivat rehtori Adiel Bergroth ja Lydia Petterson. Kirjailija Eva Hirn oli hänen vanhempi ja kirjailija Anna Inkeri Relander nuorempi sisarensa. Bergroth valmistui ylioppilaaksi 1904 ja filosofian kandidaatiksi 1910. Vuosina 1924–1934 hän toimi "Uuden Suomen" viikkoliitteen toimittajana. Vuosina 1927–1930 hän toimitti kirjallista aikakauslehteä "Sininen kirja" ja vuosina 1934–1938 "Päiväkirjaa".


title: Kersti Bergroth

text: 1950-luvulla Bergroth muutti asumaan Italiaan Roomaan ja julkaisi monia Roomaa käsitteleviä esseitä. Roomasta hän palasi kotimaahan vuonna 1972. Seuraavana vuonna, jolloin hän oli jo 87-vuotias, hän julkaisi vielä muistelmateoksen "Löytöretki" ja aforismikokoelman "Meidän elämämme täällä". Vuonna 1971 hän oli valikoinut saksan kielellä kirjoittamiaan runoja kokoelmaksi "Neue Romantik".


title: Kersti Bergroth

text: Bergroth sai Pro Finlandia -mitalin vuonna 1950. Hän oli maailmankatsomukseltaan antroposofi ja toimi myös Suomen antroposofisen liiton puheenjohtajajana. Yle TV1 esitti dramatisoidun dokumentin "Meidän elämämme täällä" vuonna 1986, jolloin kirjailijan syntymästä oli kulunut sata vuotta. Suomessa ja Italiassa kuvattu ohjelma perustui Bergrothin omiin teksteihin. Ohjelman käsikirjoitti ja ohjasi Laura Lilja-Haataja. Kirjailijaa esitti Maija-Liisa Sutinen, jonka ohjaama "Eevan luokasta" kertoviin kirjoihin perustuva draamasarja oli aikaisemmin esitetty TV 1:ssä.


title: Kersti Bergroth

text: Bergroth kirjoitti vuoteen 1920 saakka ruotsiksi ja kuului tällöin Oscar Wildeä ja Hjalmar Söderbergiä ihanteenaan pitäneeseen Dagdrivare-kirjailijaryhmään. Suomen kielellä Bergroth kirjoitti näytelmät "Anu ja Mikko" (1932) ja "Kuparsaare Antti" (1956). Tällöin hänen pyrkimyksenään oli käyttää kansankieltä elävöittämään ja tehostamaan ilmaisuaan. Näytelmien innoittajina olivat Bergrothin lapsuudessaan ja nuoruudessaan Antreassa viettämät kesät. Bergroth kirjoitti nuorille tyttöromaaneja "Mary Marck" -salanimellä ja julkaisi myös kirjoja ja pakinoita eri nimimerkeillä kuten "Eli Ahonen, Arja Anger, Asser, Betty Cross, Kersti Hagelin, Mirjam Heino, K.B., Verna Kangas, K.L.Oire, L.K. Oire, Vilma Reino" ja "Tet".


title: Kersti Bergroth

text: Bergroth kirjoitti Valentin Vaalalle useita elokuvakäsikirjoituksia, kuten "Morsian yllättää" (1941), "Tositarkoituksella" (1943) ja "Dynamiittityttö" (1944). Elokuvascenaristina Bergroth käytti nimimerkkiään "Tet". Lisäksi hänen teostensa pohjalta on tehty käsikirjoituksia, muun muassa elokuvaan "Rikas tyttö".


title: Piikkinä lihassa

text: Piikkinä lihassa on Klamydian kolmen levyn 15-vuotisjuhlakokoelma, joka julkaistiin 5. syyskuuta 2004. Kokoelman ensimmäinen levy sisältää 14 uutta, kesällä 2003 äänitettyä kappaletta sekä eri artistien cover-versioita Klamydian kappaleista, toinen levy sisältää valikoituja kappaleita yhtyeen vanhasta tuotannosta ja kolmas levy koostuu kesällä 2003 Vaasan Rockperry -festivaaleilla äänitetystä 15 -vuotisjuhlakonsertista, jossa esiintyivät Klamydian kaikki vuosina 1988–2003 vaikuttaneet kokoonpanot.


title: Piikkinä lihassa

text: Kokoelmaa varten äänitetyt uudet kappaleet julkaistiin myös vuonna 2004 ilmestyneellä "Urpojugend" -albumilla.


title: Piikkinä lihassa

text: Albumi debytoi Suomen virallisen listan kymmenennellä sijalla, ja pysyi listalla yhteensä viisi viikkoa.


title: Brendan Hansen

text: Brendan Joseph Hansen (s. 15. elokuuta 1981 Hawertovn, Pennsylvania) on yhdysvaltalainen uimari ja olympiavoittaja, joka on erikoistunut rintauintiin. Hän on 183 senttimetriä pitkä ja painaa 86 kiloa.


title: Brendan Hansen

text: Kesäolympialaisissa 2004 Hansen osallistui 4 × 100 metrin sekauintiviestiin (kultaa), 100 ja 200 metrin rintauinteihin (hopeaa ja pronssia). Sekauintiviestin voittoaika oli uusi maailmanennätys. Kesäolympialaisissa 2008 hän uusi 4 × 100 metrin sekauintiviestin kullan. Kesäolympialaisissa 2012 Lontoossa Hansen voitti kultaa sekauintiviestissä ja olympiapronssia 100 metrin rintauinnissa.


title: Brendan Hansen

text: Hansen voitti 200 metrin rintauinnin maailmanmestaruuden Fukuokassa 2001. Barcelonan MM-kilpailuissa 2003 hän sai kultaa sekauintiviestissä sekä hopeaa 100 metrin ja pronssia 200 metrin rintauinnissa. Montrealin MM-kilpailuissa 2005 Hansen voitti samat kolme matkaa, mille oli osallistunut vuotta aikaisemmin olympialaisissa. Vuoden 2007 MM-kilpailuissa Hansen voitti 100 metrin rintauinnin, voittaen vain niukasti Japanin Kosuke Kitajiman. Lisäksi hän sai hopeaa 50 metrin rintauinnissa.


title: Brendan Hansen

text: Hansenillä on ollut hallussaan kaksi maailmanennätystä pitkällä radalla, 100 metrin rintauinnin (aika 59,13) ja 200 metrin rintauinnin (aika 2.08,50).


title: Dracula 3000

text: Dracula 3000 on vuonna 2004 ensi-iltansa saanut saksalais-eteläafrikkalainen kauhuelokuva, jonka on ohjannut ja käsikirjoittanut Darrell Roodt.


title: Dracula 3000

text: Elokuva sijoittuu vuoteen 3000. Romunkeräysalus löytää avaruudesta sata vuotta kadoksissa olleen aluksen. Romunkeräysaluksen jäsenet alkavat innoissaan tutkia tätä löytöä, mutta saavat pian tietää, että aluksella on synkkä salaisuus.


title: Mirna Jukić

text: Mirna Jukić (s. 9. huhtikuuta 1986 Novi Sad, Serbia, Jugoslavia) on itävaltalainen uimari, joka on 2000-luvun tunnetuin itävaltalainen naisuimari.


title: Mirna Jukić

text: Jukić syntyi Serbiassa ja varttui Kroatiassa, mutta sai vuonna 1999 Itävallan kansalaisuuden. Jukić on voittanut pitkällä radalla kaksi EM-kultaa 200 metrin rintauinnissa, sekä MM-pronssia 200 metrin rintauinnissa pitkällä radalla.


title: Mirna Jukić

text: Jukić voitti pronssia Pekingin olympialaisissa 100 metrin rintauinnissa.


title: Sir Crocodile

text: Sir Crocodile (), myös Mr.0, on fiktiivinen merirosvo One Piece manga/animesarjassa.


title: Sir Crocodile

text: Sir Crocodile (kutsutaan monesti Crocodileksi tai Mr.0:ksi) on pääroisto Arabastasta osassa johon liittyvät myös osat Whiskey Peak ja Little Garden. Hän on yksi Kaapparilordeista (Shichibukai) ja hiekkahiekkamarjan (Suna Suna no Mi/Sand Sand Fruit) syönyt Baroque Works nimisen rikollisjärjestön johtaja. Luffy taistelee Crocodilea vastaan kaiken kaikkiaan kolmesti. Ensimmäisellä kerralla hän hävisi Crocodilelle jouduttuaan Sir Crocodilen koukun lävistämäksi ja toisella kerralla hävisi kun Crocodile imi hänestä kaiken veden. Molemmilla kerroilla Crocodile oletti Luffyn kuolleen joten Luffy selvisi molemmista kerroista. Kolmannessa taistelussa Crocodile hävisi.


title: Sir Crocodile

text: Ennen kaapparilordeista liittymistään hänen löytöpalkkionsa oli 81 000 000 berryä. Liityttyään hänen etsintäpalkkionsa pysähtyi paikoilleen. Mutta jos Alabasta osan aikana se olisi ollut käynnissä olisi palkkio varmaankin kaksinkertainen.


title: Sir Crocodile

text: Japanilaisessa faniäänestyksessä Crocodile pääsi 25 suosituimmaksi One Piece-hahmoksi.


title: Sir Crocodile

text: Crocodilella on piirteitä aikaisemmista vihollisista. Hän hallitsee julkisesti kuten Morgan, hänellä on pirunmarjavoimat (kuten Buggyllä), hän on juonittelija kuten Kuro, välinpitämättömyys alempiarvoisiin kuten Don Kriegillä, julma kuin Arlong ja kunnianhimoinen kuten Wapol.


title: Sir Crocodile

text: Ensivaikutelma Sir Crocodilesta oli, että hän olisi hyvien puolella, koska hän esti mm. merirosvojen hyökkäyksen ennen kuin Arabastan vartijat ehtivät paikalle. Tällaiset tempaukset antoivat kansalaisille huonomman kuvan Nefertari Cobrasta sillä hänen joukkonsa eivät ehtineet pysäyttää merirosvoja ennen Crocodilea. Joka tapauksessa, Crocodile suunnitteli operaatio Utopiaa samalla kun suojeli Alabastan väkeä rikollisilta saaden hyvän maineen kansalaisten keskuudessa. Hän pitää jokaisesta pikkuasiastakin huolta suunnitelmiansa koskien. Kuultuaan Mr.2 Bon Clayltä Olkihattujen saapumisesta Crocodile pystyi varautumaan heihin.


title: Sir Crocodile

text: Crocodilen muistaa hänen sadistin luonteesta, malttamattomuudestaan, apaattisuudestaan ja juonistaan. Crocodile ei myöskään säästele apureittensa rankaisemisesta mikäli he epäonnistuvat. Hän itse myös hautasi hiekkaan kokonaisen kylän joka tunnettiin vihreydestään, Yuban. Siellä eli vielä yksi ihminen, Toto, joka yksin yritti pitää kylän hengissä. Sir Crocodile Luffyn kiusaksi lähetti Yubaa kohti uuden hiekkamyrskyn, jonka olisi tarkoitus pyyhkiä jonka olisi tarkoitus pyyhkiä Toton toivo kokonaan pois.


title: Sir Crocodile

text: Sir Crocodile pitää myös vastustajien kiristämisestä. Hän antoi esimerkiksi Nefertari Viville kaksi mahdollisuutta: Joko pelastaa Olkihatut vankilasta voittamalla uskomattoman suuren banaanikrokotiilin ja avaamalla sen mahassa olevalla avaimella Olkihattujen häkin tai jättämään Olkihatut kuolemaan vankilaansa ja mennä yrittämään estää vastarinta-armeijaa. Myöhemmin paljastui, että krokotiilin vatsassa oleva avain oli feikki.


title: Sir Crocodile

text: Miss Goldenweekin Rainbow Color Trap paljasti, että Crocodilen unelma oli tulla merirosvokuninkaaksi. Hän ei siis nuoruudessaan luultavasti kovinkaan paljoa poikennut Luffystä. Grand Line on varmasti saanut hänet muuttamaan mielensä. Viimeisessä tappelussa Luffyä vastaan hän kertoi, että mitä pidemmälle Grand Linea pääsee, sitä enemmän unelmat alkavat kadota.


title: Sir Crocodile

text: Crocodile on komea ja kookas mies. Hän on 182 senttiä pitkä ja hänellä on kalpea iho. Crocodilella on tummanvioletit siistit hiukset jotka on taaksepäin kammattu ja päättyvät hänen alaniskaansa. Hän on luultavasti saanut taistelussa arven joka kulkee hänen silmiensä alta puolittaen kasvot mennen nenän ylitse. Taistelussa Sir Crocodile on myös todennäköisesti menettänyt vasemman kätensä jonka tilalla on suuri koukku. Koukku on kultainen mutta kuoren irrotettuaan alta paljastuu myrkkypiikki. Vielä koukun rikkouduttuakin alta voi loksahtaa tilalle tikari. Hänen silmänsä näyttävät surulliselta mutta hymyillessäänkin hänen silmänsä pysyvät yhä surullisina. Vihaisena hänen silmänsä näyttävät jopa vihaisilta. Crocodilen ääni on matala ja rauhallinen. Yleensä Crocodilella on suussaan sikari. Useilla One Piece hahmoilla on omalaatuiset nauruäänet. Crocodile noudattaa "a-a-a-a-a-a-a-a..." kaavaa mutta esimerkiksi Suomen mangassa hän vain nauraa tavanomaisella "Gjäh häh hää" tyylillä.


title: Sir Crocodile

text: Hänen vaatetyylinsä on kuin italialaisella mafiapomolla. Sir Crocodilella on pitkä tumma päällystakki ja italialaiset kengät joissa on kultaiset soljet. Lukuun ottamatta oikean käden keskisormea hänen jokaisessa oikean käden sormessa on kultainen sormus jossa on timantti. Crocodilella on oikeassa korvassaan kultainen korvakoru. Hänen paitansa on oranssi jossa on tummanoranssit napit ja mustia viivoja jotka muodostavat ruutuja. Crocodilen kaulaa koristaa sininen kaulus ja hänen housut ovat mustat.


title: Sir Crocodile

text: Aikoinaan Crocodilella oli sama unelma kuin Luffyllä, tulla merirosvokuninkaaksi. Hän oli optimisti ja kunnianhimoinen kuten useat muut One Piece-aarretta havittelevat merirosvot. Hän selvisi monista taisteluista ja kasvoi taidoissaan. Ajan kuluessa Crocodilesta tuli pessimisti ja hänen harhakuvitelmansa merirosvokuninkuudesta haihtui. Lopulta hän jätti unelmansa taakseen ja liittyi Maailmanhallitukseen ja pääsi Kaapparilordiksi (Shichibukai).


title: Sir Crocodile

text: Uuden arvoasemansa alla Crocodile loi organisaation nimeltä Baroque Works jonka ideana oli muuttaa hiekkavaltio Alabastasta ihannevaltio jota hän itse johtaisi. Hän kokosi joukon agentteja Baroque Worksiin ottaen itselleen koodinimekseen Mr.0. Yhdessä heidän oli tarkoitus toteuttaa operaatio Utopia.


title: Sir Crocodile

text: Alabasta oli Crocodilen unelmasaalis. Rikkaan valtion lisäksi Alabastan kansa oli helposti manipuloitavissa. Crocodile suojeli kansalaisia Suna Suna no Mi (Sand Sand Fruit/Hiekkahiekkamarja) voimillaan esimerkiksi merirosvojen hyökkäyksiltä saaden itsensä näyttämään sankarilta. Hänen pirunmarjavoimansa pääsevät myös erityisasemaan koska maassa on todella paljon hiekkaa. Lopulta hän kuuli Nico Robinilta muinaisesta aseesta nimeltä Pluton ja otti Nico Robinin parikseen ja samalla Baroque Worksin varajohtajaksi, antaen tälle koodinimen Miss All Sunday.


title: Sir Crocodile

text: Hän tapasi 24-vuotiaan Nico Robinin ja teki hänen kanssaan sopimuksen. Crocodile tarjoaa Nico Robinille turvapaikkaa ja antaa hänen olla parinsa, mutta Miss All Sundayn pitää etsiä Alabastasta poneglyfi johon on kirjoitettu Plutonin sijainti.


title: Sir Crocodile

text: Päivää ennen operaatio Utopian alkamista Mr.8, Miss Wednesday ja Olkihatut saivat tietää Mr.0:n oikean henkilöllisyyden. Hänen upseeriagenteillekin hän paljasti päivää ennen operaation alkamista itsensä. Crocodile ei luota kuitenkaan keneenkään ja on aina varovainen.


title: Sir Crocodile

text: Crocodilen uskomattomissa voimissa on vain yksi heikkous. Vaikka hän pystyy hajaantumaan hiekkana iskun tieltä kosteus estää hänen hiekaksi haihtumisen ja mahdollistaa hyökkäyksen Crocodilea vastaan, koska kosteus kovettaa hiekan. Luffy käytti hänen heikkoutta hyväkseen toisessa ja kolmannessa taistelussa häntä vastaan. Toisessa taistelussa käyttäen vesitynnyriä ja kolmannessa oman verensä avulla. Vaikka iskut Crocodileen ovat hänen kostuttuaan mahdollisia on Crocodilella mahdollisuus kuivattaa esimerkiksi vesi ennen häneen osumistaan. Lisäksi Crocodile on yhä taistelukunnossa vaikka kostuisikin.


title: Sir Crocodile

text: Sir Crocodile lopulta hävisi Luffylle kolmannessa taistelussa vaikka Luffy oli skorpionin myrkyn alaisena. Luffy potkaisi Crocodilen ilmaan ja käytti Gomu Gomu no Storm (myrsky) hyökkäystään, hakaten Crocodilea katakombejen kattoon monen kymmenen nyrkiniskun ajan, kunnes katakombejen katto lopulta petti ja Crocodile lensi paksun katon läpi ilmaan hänen itse aiheuttamansa sodan yläpuolelle. Lopuksi pursimies Tashigi pidätti Crocodilen ja poisti häneltä Kaapparilordin arvon. Koska Crocodile ei enää ollut Kaapparilordi, hänen pysähtynyt ja pyyhitty etsintäkuulutus astui taas voimaan ja hän joutui vankilaan.


title: Sir Crocodile

text: Mini-osassa Miss Goldenweek Mr.5:n ja Miss Valentinen kanssa tuli vapauttamaan Baroque Worksin jäseniä. Sir Crocodile kuitenkin jäi vankilaan tuntemattomasta syystä. Mr.1 jäi hänen kanssaan vapaaehtoisesti mutta Mr.2 Bon Clay ja Mr.3 jäivät vain koska Hina, voitti heidät. Vankila oli luultavasti tehty Kairōsekistä koska muuten heidän olisi ollut naurettavan helppoa paeta. Mutta koska jokainen heistä oli pirunmarjan syöneitä he eivät päässeet pakoon. Heitä oltiin kuljettamassa Merivoimien vankilaan nimeltä Impel Down.


title: Sir Crocodile

text: 8 One Piece-elokuva kertoo Alabastan tapahtumissa ja siinä esiintyy Crocodile.


title: Sir Crocodile

text: Sir Crocodile on voimakas kuten useat muut pirunmarjan syöneet. Hän pystyy hallitsemaan voimiansa täydellisesti. Crocodile voi muuttaa oman kehonsa hiekaksi ja kontrolloida muuta hiekkaa. Hän voi myös kuivattaa esimerkiksi maan hiekaksi. Tarraamalla oikealla kädellä vastustajaan hän voi myös imeä vihollisestaan veden. Crocodile voi tehdä hiekasta teräviä iskuja jotka voivat esimerkiksi halkaista maan.


title: Sir Crocodile

text: Kuten Kapteeni Koukulla, Sir Crocodilella on myös kädessään koukku, tässä tapauksessa kultainen. Hänen koukussaan on kultakuori jonka irrottaessa sen alta paljastuu myrkkypiikki. Vielä myrkkypiikin allakin on tikari jonka hän voi tuoda esiin koukun rikkoutuessa. Hänen hyökkäyksiensä nimet ovat ranskan, italian ja espanjan kielisiä.


title: The WB Television Network

text: The WB Television Network tai lyhyemmin The WB (lyhenne sanoista Warner Brothers) oli yhdysvaltalainen televisiokanava. WB oli Warner Brothersin ja Tribune Companyn yhteinen yritys, joka perustettiin 11. tammikuuta 1995.


title: The WB Television Network

text: CBS Corporation ja Warner Bros. julkistivat 24. tammikuuta 2006 uuden The CW Television Network -kanavan käynnistämisen keväällä 2006. Uusi yhteisyritys alkoi näyttää The WB:n ja UPN:n ohjelmia. The WB lopetettiin 17. syyskuuta 2006 The CW -kanavan käynnistämisen jälkeen.


title: Richard Willstätter

text: Richard Martin Willstätter (13. elokuuta 1872 Karlsruhe – 3. elokuuta 1942 Muralto) oli saksalainen orgaaniseen kemiaan perehtynyt kemisti, joka tutki kasvien pigmenttien kemiallista rakennetta ja selvitti muun muassa lehtivihreän rakenteen. Kasvien pigmenttejä koskevista tutkimuksistaan hän sai Nobelin kemianpalkinnon vuonna 1915.


title: Richard Willstätter

text: Willstätter syntyi Karlsruhessa ja aloitti koulunkäyntinsä siellä, kunnes hänen perheensä muutti, minkä jälkeen hän jatkoi opiskelua Nürnbergissä. 18-vuotiaana hän pääsi Münchenin yliopistoon, jossa hän opiskeli kemiaa viidentoista vuoden ajan aluksi Adolf von Baeyerin oppilaana. Hän valmistui vuonna 1894 tohtoriksi väitöskirjansa aiheena kokaiinin rakenne. Willstätter jatkoi tutkimuksiaan toisiin alkaloideihin ja syntetisoi niitä useita. Vuonna 1896 hänet nimitettiin yliopiston lehtoriksi ja vuonna 1902 "Professor extraordinariukseksi".


title: Richard Willstätter

text: Vuonna 1905 hän siirtyi professoriksi Zürichin yliopistoon. Siellä hän selvitti lehtivihreän rakenteen. Vuonna 1912 hänestä tuli kemianprofessori Humboldt-yliopistoon Berliiniin ja Kaiser Wilhelm -instituutin johtaja. Tuolloin hän tutki kasvien ja hedelmien pigmenttejä. Vuonna 1916 hän palasi takaisin Müncheniin opettajansa von Bayerin seuraajaksi. 1920-luvun aikana Willstätter keksi entsyymireaktioiden mekanismin ja teki paljon töitä osoittaakseen, että entsyymit ovat kemiallisia aineita eivätkä biologisia organismeja. Vuonna 1924 Willstätterin ura loppui, kun hän antisemitismin vastaisena eleenä ilmoitti jäävänsä eläkkeelle.


title: Richard Willstätter

text: Willstätter kieltäytyi ulkomaisista työtarjouksista ja pysyi Natsi-Saksassa kunnes pakeni natseja Sveitsiin Muraltoon vuonna 1938 ja eli siellä elämänsä loppuun asti. Hän kuoli sydäninfarktiin vuonna 1942.


title: Master of Everything

text: Master of Everything (tunnetaan myös nimellä "Bamboo Shoot", 自娱自乐 pinyin: "Zì yú zì lè") on Li Xinin (李欣) vuonna 2004 ohjaama kiinalainen wuxia-komedia, joka perustuu tositapahtumiin. Elokuva on lisäksi amerikankiinalaisen poplaulajan Coco Leen (李玟) ensimmäinen elokuva. Elokuvassa hänen vastanäyttelijänään on John Lone (尊龙), joka esitti myös keisari Pu Yitä elokuvassa "Viimeinen keisari".


title: Master of Everything

text: "Master of Everything" avasi Shanghain elokuvajuhlat vuonna 2004.


title: Master of Everything

text: Mi Jihong (John Lone) on hiljainen, yksinäinen romantikko, joka asuu syrjäisessä kiinalaisessa kylässä. Hän asustaa yhdessä energisen siskonsa Alianin (陶虹Tao Hong) kanssa, joka on hyvin määrätietoinen nuori nainen, joka tietää mitä haluaa. Alianin sydänsystävä, ja samalla Jihongin salainen ihastuksen kohde Luhua, on sädehtivän kaunis, mutta heikkolahjainen kyläpäällikön tytär.


title: Master of Everything

text: Jouduttuaan todistamaan Luhuan epäonnistumista elokuva-kykykarsinnassa Mi päättä tehdä itse elokuvan, jossa hänen ihastuksensa kohde Luhua voisi olla päätähtenä. Mi ajattelee, että totta kai, kuka tahansa voi tehdä elokuvan, kunhan vain on oikeanlaiset välineet. Mi panttaa talonsa osataakseen videokameran. Hän värvää koko kylän väen näyttelemään elokuvassa. Hänen paras ystävänsä, Ma Xiaojun (Yuan Ding) lupaa rahoittaa elokuvan, jos saa osakseen elokuvan pääosan. Hän vakuuttaa Min siitä, että he voivat saada rahat kasaan laskuttamalla kyläläisiä koe-esiintymisistä. Kun kyläpäällikkö kuulee elokuvaprojektista (ja sen taloudellisista mahdollisuuksista) hän lupautuu myös avaamaan kukkaronnyörejään vaihtokauppana pääroolista rakkaalle tyttärelleen. Nyt Millä ei ainoastaan ole elokuvaan häikäisevää tähteä, vaan myös varat hullun suunnitelman toteuttamiseen.


title: Jermu Laine

text: Jermu Tapani Laine (s. 17. syyskuuta 1931 Turku) on entinen SDP:n kansanedustaja ja kolminkertainen ministeri. Laine oli II kauppa- ja teollisuusministeri ja ulkomaankauppaministeri 1973–1975, II valtiovarainministeri ja pohjoismainen yhteistyöministeri 1982–1983 sekä ulkomaankauppaministeri 1983–1987. Tullihallituksen pääjohtaja hän oli 1987–1994. Hän on myös kirjailija, joka kirjoittaa esseitä, näytelmiä, elokuva-arvosteluja ja kirjoja.


title: Jermu Laine

text: Laine on koulutukseltaan juristi ja varatuomari. Hän työskenteli uransa alussa Kauppa- ja teollisuusministeriössä kymmenen vuotta, joiden väliin mahtuivat vuosi Sveitsissä ja jakso Yhdysvalloissa jatko-opiskelijana Ford-rahaston stipendillä. Virkamiesuran jälkeen Laine siirtyi opettajaksi Pirkanmaalle. Samalla hän alkoi herättää huomiota kirjoituksillaan, joiden ansiosta hänet kutsuttiin pääministerin sihteeriksi vuonna 1972 ja siitä ulkomaankauppaministeriksi.


title: Jermu Laine

text: Laine edusti Hämeen läänin pohjoista vaalipiiriä vuodesta 1975 vuoteen 1987, ja hän on tullut tunnetuksi yhteiskunnallisena keskustelijana ja on julkaissut ahkerasti. Hän on ollut "Kanavan" kolumnisti vuodesta 1988. Jermu Laine oli presidentin valitsijamies 1978, 1982 ja 1988.


title: Jermu Laine

text: Laine on ollut naimisissa Terttu Laineen kanssa yli 60 vuotta. Heillä on kolme tytärtä.


title: Tarmo Salmela

text: Tarmo ”Tarppi” Salmela (26. helmikuuta 1948 Tampere – 2012) oli suomalainen runoilija. Salmelan ilmaisu on tiivistä, lähes aforistista. Hänen esikoisrunokirjansa "Elämäni sirpaleita" sai Mielenterveyden keskusliiton kannustuspalkinnon helmikuussa 2004. Teos "Kalanmaksaöljyä" palkittiin Suomen pienkustantajat ry:n Sampo-palkinnolla parhaana teoksena lyriikan sarjassa vuonna 2004. Tarmo Salmela opiskeli lyriikkaa Oriveden opistossa Mediapinta Oy:n stipendillä. Hän oli Suomen Elävien Runoilijoiden Seuran jäsen.


title: Tampereen kaupunginkirjasto

text: Tampereen kaupunginkirjaston päätoimipiste on Tampereen keskustassa sijaitseva pääkirjasto Metso. Kaupunginkirjastoon kuuluu lisäksi 14 lähikirjastoa ja kaksi kirjastoautoa.


title: Tampereen kaupunginkirjasto

text: Tampereen kaupunginkirjasto on osa PIKI-kirjastojen kirjastokimppaa. Se hoitaa myös opetus- ja kulttuuriministeriön määräämää yleisten kirjastojen alueellista kehittämistehtävää Pirkanmaalla ja Keski-Suomessa. Aiemmin se on toiminut Pirkanmaan maakuntakirjastona. Maakuntakirjastojärjestelmä lakkautettiin vuoden 2017 lopussa.


title: Tampereen kaupunginkirjasto

text: Kaupunginkirjastolla on lähes kaksisataa työntekijää. Kirjaston toimipisteisiin tehtiin vuonna 2017 yhteensä 2,6 miljoonaa kirjastokäyntiä, ja lainauksia oli 4,7 miljoonaa.


title: Tampereen kaupunginkirjasto

text: Tampereen kaupunginkirjasto perustettiin virallisesti 5. huhtikuuta 1861, mutta kaupungissa oli jo tätä ennen toiminut kaikille avoin lainakirjasto "Sällskapet för Låne Bibliothek i Tammerfors stad" (1837–1844). Kaupunginkirjastosta käytettiin vuoteen 1921 asti nimeä Tampereen kansankirjasto. Kirjastolla ei ollut aluksi omia tiloja, vaan se toimi vaihtuvissa vuokratiloissa muun muassa Kauppakadulla ja Puutarhakadulla.


title: Tampereen kaupunginkirjasto

text: Ajatus kirjastotalon rakentamisesta syntyi kirjaston johtokunnassa 1800-luvun lopulla. Hanke ei kuitenkaan edistynyt, ennen kuin vuorineuvos Emil Aaltonen tuki sitä huomattavalla lahjoituksella vuonna 1919. Valmistuessaan vuonna 1925 Tampereen kirjastotalo oli Suomen nykyaikaisin. Siellä otettiin ensimmäisten joukossa käyttöön avohyllyjärjestelmä, jossa kirjaston asiakkaat saivat itse ottaa kirjoja hyllystä.


title: Tampereen kaupunginkirjasto

text: 1920-luvulla perustettiin Tampereen ensimmäiset sivukirjastot Tammelan lainausasema (1922) ja Rantaperkiön siirtokirjastoasema (1923). Kaupunginkirjaston ensimmäinen kirjastoauto aloitti toimintansa kesällä 1966.


title: Tampereen kaupunginkirjasto

text: Vanha kirjastotalo kävi ajan mittaan ahtaaksi. Rakennukseen suunniteltiin laajennusta, mutta se osoittautui liian hankalaksi toteuttaa. Nykyisen pääkirjasto Metson suunnittelu alkoi 1970-luvun lopulla, ja rakennus otettiin käyttöön elokuussa 1986. Metson piirsivät arkkitehdit Reima ja Raili Pietilä, jotka suunnittelivat myös Hervannan kirjaston.


title: Tampereen kaupunginkirjasto

text: Kaupunginkirjastolla oli vuosina 2001–2014 käytössä liikkuva internetbussi Netti-Nysse, jossa opetettiin tietotekniikan perustaitoja.


title: Netti-Nysse

text: Netti-Nysse oli linja-auton alustalle rakennettu Tampereen kaupunginkirjaston tarjoama tieto- ja viestintäteknologian koulutustila, joka käsitti auditorion ja tietokoneluokan, jossa oli 10 tietokonetta nopein Internet-yhteyksin. Nimitys tulee Internetin lyhyestä nimestä "netti" ja tamperelaisesta tai sellaiseksi väitetystä lausahduksesta "nysse tulee", jonka alkuperäinen merkitys on "nyt se (bussi) tulee". Vanha Netti-Nysse sijaitsee nykyään Mobilian varastossa.


title: Netti-Nysse

text: Netti-Nysse aloitti toimintansa 6. kesäkuuta 2001 Tampereen kaupungin liikennelaitoksen vanhassa haitari- eli nivelbussissa, joka muokattiin tarkoitukseen sopivaksi. Alkuperäinen Netti-Nysse ei ole enää käytössä, vaan se on museoitu. Järjestyksessä toinen, erityisesti tätä tarkoitusta varten rakennettu Lahden Autokorin valmistama Lahti Eagle -mallinen linja-auto otettiin käyttöön 3. lokakuuta 2005.


title: Netti-Nysse

text:
Netti-Nyssen rekisterinumero TRE-101 viittaa kaupungin nimeen sekä binäärilukuihin tietotekniikan symbolina.
Sivistys- ja elämänlaatupalvelujen lautakunta päätti vuoden 2014 alussa Netti-Nyssen toiminnan luopumisesta.


title: Netti-Nysse

text: Netti-Nysse toimi pääasiallisesti Tampereen kaupungin alueella käyttäen kiinteitä tukiasemia WLAN-yhteydellä. Yhteys voitiin muodostaa myös suunnattavalla siirrettävällä lähettimellä, joka voitiin kytkeä mihin tahansa tietoverkkoon. Lisäksi Netti-Nyssessä oli @450- ja 3G-yhteydet.


title: Yleiselektroniikka

text: Yleiselektroniikka Oyj on suomalainen elektroniikan ja sähkötekniikan komponenttien, mittalaitteiden ja työkalujen maahantuontia ja markkinointia harjoittava konserni. Konsernin emoyhtiö Yleiselektroniikka Oyj on noteerattu Helsingin pörssissä vuodesta 1988 lähtien. Yleiselektroniikan palveluksessa on noin 220 henkilöä ja yhtiön liikevaihto oli vuonna 2017 noin 54 miljoonaa euroa.


title: Yleiselektroniikka

text: Markkinointiyhteyksissä konserni käyttää nimeä YE International.


title: Yleiselektroniikka

text: Tytäryhtiöiden palveluksessa työskenteli vuonna 2013 yli puolet konsernin henkilöstöstä. Yleiselektroniikka tiedotti maaliskuussa 2014 lopettavansa Ukrainan tytäryhtiönsä liiketoiminnan kannattamattomana.Yleiselektroniikan viisi suurinta osakkeenomistajaa: (tilanne 31. joulukuuta 2017)


title: RF-modulaattori

text: RF-modulaattori on laite, joka muuttaa siihen syötetyn kantataajuuksisen signaalin radiotaajuksiseksi.


title: RF-modulaattori

text: Tällainen muutos on yleensä ensimmäinen vaihe signaalin siirtämiseksi esimerkiksi kuvanauhurista, kotitietokoneesta, pelikonsolista tai vastaavasta tietolähteestä antenniliitännän kautta televisiovastaanottimessa esitettäväksi.


title: RF-modulaattori

text: RF-modulaattoreita tarvittiin digiaikaan siirtyessä, jotta sellaisetkin televisiot, joissa ei ole scart-liitintä, saatiin kytkettyä digiboksiin.


title: Hale & Pace

text: Hale & Pace on brittiläinen koomikkopari Gareth Hale ja Norman Pace.


title: Hale & Pace

text: Gareth Hale ja Norman Pace tapasivat opiskeluaikoina Elthamissa, Lontoossa 1971. He jakoivat saman huoneen ja huomasivat nopeasti, että heillä oli samankaltainen huumorintaju. He alkoivat esiintyä musikaalisessa komediaryhmä Daffyssä. Vuoteen 1976 mennessä he olivat muodostaneet komediaduon ja vierailivat klubeissa ja pubeissa esittämässä sketsejään.


title: Hale & Pace

text: Gareth Halesta ja Norman Pacesta tuli tunnettu koomikkopari 1980-luvun puolivälissä. Esiinnyttyään mm. BBC1:n ja C4:n "Pushing Up Daisies" -sarjassa LWT-kanava myönsi heille oman erikoislähetyksen vuonna 1986. Varsinaisen sarjan lähetykset alkoivat vuonna 1988. Sarja tunnetaan Suomessa nimellä "Hauskat pojat", myöhemmin "Hale & Pace – Hauskat pojat".


title: Hale & Pace

text: "Hale & Pace" -sarja nähtiin ensimmäisen kerran televisiossa vuonna 1988. Sarjaa tehtiin kymmenen kautta. Sarjan muistetuimpia sketsejä ovat mm. lasten televisio-ohjelman juontajat "Billy ja Johnny" sekä "The Two Rons", joka tunnetaan myös nimellä "The Management". Osa sketseistä aiheutti keskustelua, esimerkkinä mainittakoon kohtaus, jossa esitellään mikrossa paistettu kissa.


title: Hale & Pace

text: 1990-luvun puolivälissä kaksikko esiintyi vakavassa roolissa Reginald Hillin luoman etsiväparin Dalziel ja Pascoe televisiofilmatisoinnissa ("A Pinch Of Snuff", ITV, 1994). Sarjasta esitettiin vain kolme jaksoa. Hillin luoma etsiväpari voitti itselleen yleisön suosion vasta vuonna 1996 kun BBC1 loi sarjan uudestaan nimellä "Yorkshiren etsivät" ("Dalziel and Pascoe"), tällä kertaa päänäyttelijöinään Warren Clarke ja Colin Buchanan.


title: Hale & Pace

text: Vuonna 1997 ITV aloitti sarjan "April Fool's Day", jossa kummatkin näyttelijät esiintyivät. Sarja oli draamakomedia, jossa kaksi luotaantyöntävää naapuria yritti ylittää toisensa tekemällä käytännön piloja. Sarja oli lyhytikäinen. Hale ja Pace pitivät syynä huonoa lähetysaikaa ja syyttivät tästä ITV:tä. Tämä erimielisyys johti siihen, että kumppanit vaihtoivat BBC:n puolelle.


title: Hale & Pace

text: BBC:llä heidän ensimmäinen työnsä oli ei-komedia "Jobs For The Boys" (1997). Kyseinen kolmiosainen sarja käsitteli työttömyyden haasteita. Tätä seurasi surkean kritiikin saanut eri ohjelmalajeja (mm. varietee, komedia, tietovisa) yhdistelevä "h&p@bbc" (1999).


title: Hale & Pace

text: Hale ja Pace ovat tehneet erikoislähetyksiä kuten "Hale and Pace Down Under" (1996, konserttikierros Australiassa) sekä "The Stonk", hyväntekeväisyyskappale Comic Reliefin hyväksi (1991).


title: Högborg

text: Högborg on Helsingin Katajanokalla osoitteessa Luotsikatu 11 sijaitseva jugendtalo. Se on rakennettu vuonna 1904. Högborgin on suunnitellut arkkitehti Vilho Lekman. Högborgin kaunis katto tuhoutui helmikuun 1944 suurpommituksessa. Korjattaessa kattoa ei enää palautettu alkuperäiseen asuun ja räystään yläpuolelle nousseet jugend-henkiset torninhuippu ja päätykolmio jätettiin pois, jolloin rakennuksen ilme yksinkertaistui. Talon katujulkisivussa on kaksi erkkeriä, jotka liittyivät torni- ja päätykolmioaiheisiin, sekä yksi parveke, joka rakennettiin kyseisen asunnon alkuperäiselle asukkaalle, joka oli liikuntaesteinen. Väriltään talo on keltainen. Högborgin asuntojen koko on 26–151 neliömetriä. Högborg on pohjaratkaisultaan I-tyyppinen rakennus. Se poikkeaa muista Katajanokan vanhoista taloista siinä, että rakennuksessa ei ole lainkaan pihasiipeä, mikä jättää sisäpihan avaraksi ja koko talon mittaiseksi.


title: IronPython

text: IronPython on Python-ohjelmointikielen C#-kielinen toteutus .NET- ja Mono-alustoille. Versio 1.0 julkaistiin 5. syyskuuta 2006 .


title: IronPython

text: IronPython on kirjoitettu kokonaan C#-kielellä ja sen lähdekoodi on saatavilla Microsoftin luoman jaetun lähdekoodin mallin mukaisella Shared Source -lisenssillä. IronPython julkaistiin aluksi Common Public License -lisenssillä.


title: IronPython

text: Eräs IronPythonin tärkeimmistä ominaisuuksista on sen toiminta laajennoskerroksena ("extensibility layer") .NET-tekniikalla toteutetuille sovelluskehyksille. On suhteellisen helppoa integroida IronPython-tulkki olemassa olevaan .NET-sovelluskehykseen. Kun tällainen sovelluskehys on valmis, kehyksen .NET-olioiden käyttäminen on mahdollista Python-kielisillä komentosarjoilla.


title: IronPython

text: IronPython käyttää reflektiota: kun tulkille annetaan viite .NET-olioon, IronPython pääsee käsiksi olion muuttujiin ja metodeihin. Tällä tekniikalla voidaan toteuttaa C#-kielinen ohjelma, joka käyttää Python-kielisiä lisäosia.


title: Luettelo televisiosarjan House jaksoista

text: Tämä sivu sisältää luettelon House-televisiosarjan jaksoista.


title: Tamás Lossonczy

text: Tamás Lossonczy (12. elokuuta 1904 Budapest, Itävalta-Unkari – 3. marraskuuta 2009) oli unkarilainen taidemaalari.


title: Tamás Lossonczy

text: Vanhempien toivomuksesta Lossonczy aloitti lakiopinnot, jotka hän jätti kesken ryhtyessään 1923 opiskelemaan Unkarin taideakatemiassa. Lossonczy oli kiinnostunut opettajansa János Vaszaryn ohella Piet Mondrianin ja Vilmos Huszárin taiteesta. Lossonczy teki opintomatkan Pariisiin ja Alankomaihin 1929.


title: Tamás Lossonczy

text: Lossonczy siirtyi välillä arkkitehtuurin ja taideteollisuuden puolelle, mutta palasi 1930-luvun lopulla maalauksen pariin. Lossonczy kehitti orgaanisiin muotoihin perustuvan osin surrealistisen tyylin. Suuri osa hänen varhaisista maalauksistaan tuhoutui pommituksessa 1944. Sodan jälkeen Unkarissa puhkesi kuitenkin taiteelle hedelmällinen aikakausi, jolloin monet innovatiiviset taiteilijaryhmät saattoivat toimia. Lossonzcy liittyi moniin niistä.


title: Tamás Lossonczy

text: Aikakausi ei kuitenkaan kestänyt kovin pitkään, koska sen piirissä tehty abstrakti taide ei sopinut yhteen sosialistisen realismin kanssa. Myös Lossonzcyn taide leimattiin pian porvarilliseksi ja merkityksettomäksi. Hänen teoksiaan jopa töhrittiin valkoisella maalillä näyttelyssä.


title: Tamás Lossonczy

text: Lossonczy kokeili myös sosialistista realismia ja sitä lähempänä olevia esittäviä maalaustyylejä, mutta hänet erotettiin 1954 Unkarin taiteilijaliitosta. Lossonczy sai töitä piirustuksen opettajana Budapestistin teollisuuskouussa. Hänen maalaustuotantonsa elpyi vasta 1960-luvulla.


title: Tamás Lossonczy

text: Suurimman osan urastaan Lossonczy eli melko eristyneesti, joskin hänellä oli muun muassa pieni näyttely Budapestissa 1971. Hänen teoksistaan oli Budapestissa retrospektiivinen museonäyttely vasta sosialismin murruttua 1995.


title: Tamás Lossonczy

text:
Lossonczylle myönnettiin vuonna 1994 Kossuthin valtionpalkinto, ja 1998 hänen mosaiikkityönsä asetettiin näytteille eräälle Rooman metroasemalle.
Lossonczy vietti 100-vuotispäiväänsä elokuussa 2004. Hän pysyi aktiivisena vanhuusikäänsä saakka.


title: Hebron

text: Hebron (arab. "al-Khalīl", VT:ssa myös "Kirjat-Arba") on kaupunki Länsirannalla 32 kilometriä Jerusalemista lounaaseen. Vuonna 2016 sen asukasluku oli arviolta 215 452. Kaupungin merkittävin nähtävyys on Makpelan luola, jonka kohdalle sanotaan haudatun Aabraham ja Saara, Iisak ja Rebekka sekä Jaakob ja Lea. Kaupunki on nykyisin jaettu kahteen sektoriin, H1 ja H2. Palestiinalaishallinto hallitsee suurempaa H1 sektoria ja Israelin armeija sektoria H2, jolla asuu myös kaupungin noin 400 juutalaissiirtolaista. Hebronin väestön valtaosa on palestiinalaisia.


title: Hebron

text: Arkeologisten löydösten perusteella Hebronin alueella on ollut ihmisasutusta jo vuonna 3200 eaa. ja mahdollisesti aikaisemminkin. Muinainen foinikialainen kaupunki sijaitsi nykyisin Jebal ar-Rumaydana tunnetulla tellillä ja paikalla lienee ollut jonkinlainen uskonnollinen merkitys kulttipaikkana. Lähellä telliä sijaitsee Makpelan luola, jonne Abraham on tarinan mukaan haudattu. Mooses mainitsee Hebronin Vanha testamentissa yhtenä kaupunkina, josta israelilaiset saisivat turvapaikan sen vallattuaan ja israelilaiset kukistivat ja surmasivat Hebronin foinikialaisen kuningas Hohamin Joosuan johdolla. Myöhemmin Daavid johti ensin Juudaa ja myöhemmin yhdistynyttä Israelin kuningaskuntaa Hebronista käsin, mutta maan pääkaupunki siirrettiin sittemmin Jerusalemiin. Hebron tuhoutui Juudas Makkabin johtamassa makkabilaiskapinassa vuonna 164 eaa. ja sen jälleenrakennutti Juudean kuningas Herodes, mutta se tuhoutui jälleen ensimmäisessä juutalaissodassa Rooman keisari Vespasianuksen joukkojen käsissä ensimmäisellä vuosisadalla jaa. Josephuksen mukaan vuonna 76 jaa. Abrahamin haudalla oli tuolloin rakennus ja että sen lähellä kasvanut tammi houkutteli paikalle pyhiinvaeltajia. Ensimmäisen vuosisadan loppuun mennessä kaupunkiin oli muodostunut kristitty yhteisö ja pyhiinvaeltajat jatkoivat matkoja kaupunkiin Bysantin valtakunnan alaisuudessa.


title: Hebron

text: Muslimit valtasivat Hebronin vuonna 635 ja Umaijadit sekä Abbasidit rakennuttivat kaupunkiin useita rakennuksia sen valtauksen jälkeen. Kaupunkia pidettiin tuolloin islamin uskon neljänneksi pyhimpänä paikkana. Ristiretkeläiset valtasivat kaupungin vuonna 1100 ja he rakennuttivat Abrahamin haudalle kirkon. Kirkko muuttui moskeijaksi muslimien vallatessa Hebronin takaisin vuonna 1187. Keskiajan aikana kaupungissa vierailivat Benjamin Tudelalainen (1170) ja Ibn Battuta (1326). Mamelukkien ja sittemmin Osmanien alaisuudessa Hebronista kasvoi paikallisen kaupan keskus, jossa myytiin sitä ympäröivän rikkaan maatalousalueen tuotteita, sekä tuotteita aavikoilta etelässä ja idässä. Jerusalemin ohella Hebron oli yksi al-Haramayn -tittelin saaneista kaupungeista, jollainen annettiin Mekan ja Medinan kaltaisille tärkeille pyhiinvaelluskohteille. Hebron oli pitkään Jerusalemin merkittävin kilpailija ja tämä on ilmentynyt esimerkiksi hebronilaisten ja jerusalemilaisten sukujen kilpailuna Osmanien ja sittemmin Palestiinan politiikassa.


title: Hebron

text: Osmanien valta Hebronissa päättyi joulukuuhun 1917, jolloin sen miehittivät brittijoukot. Vuonna 1922 siitä tehtiin osa Palestiinan brittiläistä mandaattia. Pieni mutta vanha juutalainen vähemmistö kaupungissa päätyi brittihallinnon ja sionistien vastaisten mellakoiden kohteeksi vuonna 1929 ja surmansa sai noin 70 paikallista. Mellakoiden jälkeen britit siirsivät juutalaiset pois kaupungista. Israelin itsenäisyyssodan aikana vuonna 1948 Hebronin miehittivät Jordanian joukot ja paikalliset päättäjät äänestivät liittymisestä Jordaniaan vuonna 1950. Hebronilaisilla vaikuttajilla oli oleellinen asema Jordanian taloudellisessa kehityksessä 1950-luvulla ja kaupunki hyötyi yhteyksistään Ammaniin. Israel miehitti Hebronin Kuuden päivän sodan aikana ja Hebronista tuli osa Länsirantaa Israelin sotilashallinnon alaisuudessa. Kaupungin viereen vuonna 1971 rakennettu Kiryat Arba oli ensimmäinen juutalainen siirtokunta Länsirannalla. Siirtolaisten ja paikallisten välit ovat olleet kireät ja kärjistyvät ajoittain väkivallaksi. Yhdessä verisimmistä tapauksista helmikuussa 1994 juutalaissiirtolainen ampui 29 muslimia moskeijassa. Syyskuussa 1995 Israel ja Palestiinan vapautusjärjestö allekirjoittivat sopimuksen, jonka mukaan Israel veti joukkonsa Länsirannan kaupungeista lukuun ottamatta Hebronia, jonne jäi armeijan yksiköitä suojaamaan siirtolaisia ja pyhiä paikkoja. Israelin armeija hallinnoi Hebronin H2 sektoria palestiinalaishallinnon hallitessa loppuosaa.


title: Hebron

text: Hebron on yksi oman alueensa parhaiten säilyneistä keskiaikaisista kaupungeista ja sen vanhakaupunki on Unescon maailmanperintöluettelon kohde vuodesta 2017 lähtien. Vanhakaupunki on rakentunut Makpelan luolan ympärille ja sille ovat tyypillisiä kapeat kadut, tasakattoiset kivirakennukset, basaarit ja sisäpihat. Vanhallakaupungilla ei ole varsinaista kaupunginmuuria, mutta sen ulkoreunan muodostaa toisiinsa yhteen rakennettujen talojen ketju, jonka rikkoo viisi sisäänkäyntinä käytettyä porttia. Vanhankaupungin arkkitehtuuri on peräisin Osmanien valtakunnan ajoilta ja jotkin rakennukset ovat säilyneet aina Mamelukkien ajoilta lähtien.


title: Hebron

text: Kaupungin tunnetuin historiallinen kohde on Makpelan luola, jonka muslimit tuntevat Ibrahimin moskeijana. Tarinan mukaan paikalle on haudattu Abraham, hänen vaimonsa Saara, Rebekka, Jaakob ja Iisak. Paikkaa ovat rakentaneet ajan kuluessa roomalaiset, muslimit ja ristiretkeläiset. Vanhankaupungin toisella puolella sijaitsee pieni Tel Hebronin tai Tel Rumeidan kukkula, jolla joidenkin israelilaisten tutkijoiden mukaan alkuperäinen raamatullinen Hebron sijaitsi. Kukkulan eteläpuolella on paikka, jonka uskotaan olevan Daavidin isän Iisaian hauta. Toinen tunnettu historiallinen paikka on Hebronin länsipuolella nykyisin venäläisortodoksiselle luostarille kuuluvalla maalla sijaitseva tammi, jolle Abraham tarinan mukaan pystytti telttansa.


title: Hebron

text: uoden 2016 arvion mukaan Hebronin asukasluku oli 215 452. Vuonna 2007 vastaava lukema oli 160 702. Hebronin vanhakaupunki on menettänyt pitkään asukkaita Israelin miehityksen aiheuttamien hankaluuksien takia. Vuonna 1967 siellä asui 7 500 palestiinalaista, vuonna 1970 6 000, vuonna 1985 enää 1 620 ja vuonna 1990 vain 1 501. Sittemmin vanhankaupungin alueita on pyritty elvyttämään ja kunnostamaan. Nykyisin vanhassakaupungissa asuu noin 6 000 palestiinalaista ja 1800-luvun lopulta lähtien Hebron on kasvanut etenkin kaupunkiin johtavien teiden varsia pitkin, ensin pohjoiseen kohti Betlehemiä ja Jerusalemia. Asukasluku kasvoi etenkin Jordanian kaudella vuosina 1948-1967, jolloin kaupunki sai 35 000 uutta asukasta. Israelin armeijan hallinnoimalla Hebronin H2 sektorilla asuu noin 400 juutalaissiirtolaista ja noin 30 000-35 000 palestiinalaista.


title: Marko Mustonen

text: Marko Mustonen (s. 5. maaliskuuta 1984 Vantaa) on kansainvälisestikin menestynyt konserttipianisti. Hän on osallistunut useisiin pianokilpailuihin kotimaassa ja ulkomailla, joista hän on mm. voittanut Jyväskylän pianokilpailun 2007, Tanskan Nyborgin Pohjoismaisen pianokilpailun 2007 ja sijoittunut neljänneksi Maj Lind -pianokilpailussa 2007.


title: Marko Mustonen

text: Kaudella 2017–2018 hän oli muun muassa Suomen Kansallisoopperan -baletin Kamelianaisen pianosolisti ja esitti Frédéric Chopinin piano- ja orkesteriteoksia. Mustonen on erikoistunut Chopiniin ja on esiintynyt muun muassa Chopinin synnyinkodissa sekä ulkoilmakonsertissa Chopin-patsaan juurella Puolassa 2006 edettyään edellisenä vuonna Varsovassa välieriin kansainvälisessä Chopin-pianokilpailussa. Sibelius-Akatemian lisäksi Mustonen on opiskellut pianonsoittoa Pariisissa sekä Yalen yliopistossa USA:ssa. Hän on esiintynyt muun muassa Radion sinfoniaorkesterin, Helsingin Kaupunginorkesterin ja Odensen Sinfoniaorkesterin pianosolistina. Hän on äänittänyt radioon muun muassa Rachmaninoffin pianomusiikkia sekä esiintynyt lukuisilla festivaaleilla muun muassa New Yorkin Steinway Hallissa, New Havenin Sprague Hallissa, Pariisin Salle Cortot ja Salle Gaveau-saleissa.


title: Marko Mustonen

text: Vuodesta 2015 lähtien Mustonen on toiminut Kainuun Musiikkiopiston säestäjänä ja pianonsoiton opettajana.


title: Waterzooi

text: Waterzooi on perinteinen belgialainen, Gentistä Flanderin alueelta peräisin oleva kalapata. Ruoka valmistetaan kalasta, vihanneksista, perunoista, yrteistä, kermasta ja voista. Kalan sijaan pataan käytetään joskus myös kanan lihaa ("kippenwaterzooi" tai "waterzooi van kip"). Liemi sakeutetaan munankeltuaisella. Waterzooita pidetään yhtenä Belgian kansallisruoista. Waterzooie tarjoillaan yleensä leivän kanssa, joskus myös ranskanperunoiden kanssa.


title: Irving Caesar

text: Irving Caesar (4. heinäkuuta 1895 – 18. joulukuuta 1996) eli Isidor Caesar oli yhdysvaltalainen muusikko ja laulunsanoittaja, jonka levytetyimpiä kappaleita ovat muun muassa ”Swanee”, ”Sometimes I’m Happy”, ”Crazy Rhythm” ja ”Tea for Two”. Hän oli George Gershwinin läheinen ystävä ja musiikillinen yhteistyökumppani.


title: Irving Caesar

text: Caesarin ensimmäinen hitti oli George Gershwinin kanssa kirjoitettu ”Swanee” (1919), jonka laulaja Al Jolson teki tunnetuksi. Vuonna 1925 Caesar kirjoitti Vincent Youmansin kanssa kappaleen ”Tea for Two” musikaaliin "No, No, Nanette". Hän sanoitti Joseph Meyerin ja Roger Wolfe Kahnin kappaleen ”Crazy Rhythm” vuonna 1928, ja vuonna 1930 ilmestyi hänen englanniksi sanoittamansa, alun perin saksalainen kappale ”Just a Gigolo”. Caesar osallistui vuoden 1939 elokuvan "Ihmemaa Oz" laulujen tekemiseen Harold Arlenin ja Otto Harbachin kanssa. Hän kirjoitti 1930-luvulla laulukirjoja lasten musiikkiopetukseen. Hän vetäytyi musiikkimaailmasta 1950-luvulla.


title: Irving Caesar

text: Irving Caesarin vanhempi veli Arthur oli käsikirjoittaja. Caesar syntyi, varttui ja kuoli New Yorkin kaupungissa.


title: Irving Caesar

text: Caesar toimi ASCAPin johtokunnassa yhteensä 33 vuotta. Hän eli 101-vuotiaaksi. Vuonna 1972 hänet kelpuutettiin Songwriters Hall of Fameen.


title: Milt Dunnell

text: Milt Dunnell (24. joulukuuta 1905 – 3. tammikuuta 2008) oli kanadalainen urheilutoimittaja, joka tuli kuuluisaksi työstään "Toronto Star" -lehden hyväksi.


title: Milt Dunnell

text: Dunnellin toimittajanura kesti lukuisia vuosikymmeniä: hän aloitti uransa "Toronto Starissa" alun perin 1942, ja kirjoitti kolumneja vielä pitkälle 1990-luvulle. Uransa aikana Dunnell kirjoitti useista eri urheilulajeista. Hän kirjoitti huomattavan paljon baseballista, ja sai tästä hyvästä Jack Graney -palkinnon 1988. Dunnell kelpuutettiin sekä Canadian Horse Racing Hall of Fameen että Canadian Sports Hall of Fameen. Hän vietti 100-vuotispäiväänsä joulukuussa 2005 ja eli lopulta 102-vuotiaaksi.


title: VHF-monisuuntamajakka

text: VHF-monisuuntamajakka eli VOR () on ilmailussa käytettävä radionavigointimajakka. Sen avulla lentäjä saa tiedon siitä, mikä on ilma-aluksen sijainti suhteessa valittuun VOR:n radiaaliiin tai sen jatkeeseen. "Radiaali" tarkoittaa magneettista suuntaa VOR-majakalta; esimerkiksi majakalta suoraan etelään osoittava puolisuora on radiaali 180.


title: VHF-monisuuntamajakka

text: Järjestelmään kuuluu maassa oleva majakka sekä ilma-aluksessa olevat VOR-vastaanotin (ns. NAV-radio) ja VOR-näyttölaite. Näyttölaitteessa on osoitinneula ja pyöritettävä kompassiasteikko; tätä asteikkoa säätämällä valitaan se radiaali, jonka suhteen omaa sijaintia halutaan tarkastella. Kun lentäjä asettaa vastaanottimeen halutun VOR-majakan taajuuden, siirtyy näyttölaitteen neula vasemmalle tai oikealle, riippuen siitä, kummalla puolella valittu radiaali on. Kun ollaan täsmälleen valitulla radiaalilla (tai sen jatkeella), on neula keskellä. Mikäli tällöin ollaan valitulla radiaalilla, on näyttölaitteessa näkyvillä FROM-lippu, jos taas ollaan radiaalin jatkeella (eli valitusta radiaalista 180 astetta poikkeavalla radiaalilla), näkyvissä on TO-lippu. On lisäksi huomattava, että VORin tapauksessa poikkeama ilmaistaan asteina, joten majakkaa lähestyttäessä samaa kulmapoikkeamaa vastaava lineaarinen poikkeama pienenee, jolloin neula näyttää herkistyvän. Samasta syystä on kaukana majakasta mahdollista saada väärä oikealla linjalla-näyttämä. Asteikolla vastaa VORin tapauksessa yksi piste kahden asteen poikkeamaa valitulta radiaalilta.


title: VHF-monisuuntamajakka

text: VOR:n näyttö on riippumaton koneen asennosta, mikä helpottaa suunnistamista, kun ei tuulikorjauskulmaa tarvitse huomioida näytön tulkinnassa. Majakkaa kohti lennettäessä asetetaan näyttölaitteen suuntakehälle se radiaali, jota pitkin majakalta poistutaan, mikäli lennetään suoraan majakan yli. Esimerkiksi lähestyttäessä majakkaa etelästä, asetetaan radiaaliksi 360. Tällöin näyttölaitteen neula on keskellä ja TO-lippu näkyvissä. Mikäli neula poikkeaa jompaankumpaan suuntaan, ohjataan konetta poikkaman suuntaan, jotta päästään takaisin halutulle suoralle. Majakan ylityksen aikana TO-lippu vaihtuu FROM-lipuksi, mutta neula osoittaa edelleen, kummalla puolella konetta (vasemmalla vai oikealla) radiaali on.VOR-majakan yhteydessä toimii usein myös DME-majakka, jonka avulla lentäjä tietää vinoetäisyyden majakkaan, ts. etäisyys ei ole nolla majakan yläpuolella.


title: VHF-monisuuntamajakka

text: VOR-majakoita voidaan käyttää viiteen päätarkoitukseen: lentoväylien rakentamiseen, suoraan kohti- tai poislentoon, ilma-aluksen sijainnin määritykseen, mittarilentosuunnistuskarttoihin merkittyjen kiintopisteiden eli rastien tunnistamiseen (joko kaksi VOR-majakkaa tai VOR ja NDB tai VOR ja DME) sekä mittarilähestymismenetelmän ensi- tai toissijaisena suunnistuslaitteena. "VOR-lähestyminen" tarkoittaa, että menetelmän sisäänlentolinja, joka usein on kiitotien keskilinjan suuntainen, on määritelty VOR-radiaalin avulla.


title: VHF-monisuuntamajakka

text: VOR-majakoiden teknologia perustuu aiempien, pitkäaaltotaajuusalueella toimineiden LFR-majakoiden teknologiaan (ns. Adcock-majakka). Näissä oli vain neljä radiaalia 90 asteen kulmissa toisiinsa nähden, mikä rajoitti huomattavasti sekä niihin perustuvien reittirakenteiden että lähestymismenetelmien suunnittelua. Myöskään näyttölaitteita ei aluksi ollut, vaan suunnistaminen edellytti Morse-koodin tulkintaa. LFR-majakkaan verrattuna VOR tuottaa 360 radiaalia ja on huomattavasti häiriöttömämpi sekä on tukenut alusta asti näyttölaitteita. Ensimmäiset VOR-kokeilut tehtiin Yhdysvalloissa 1930-luvun lopulla, ja 1940-luvun loppuun mennessä verkosto oli kasvanut jo huomattavan kokoiseksi. Kansainvälinen siviili-ilmailujärjestö ICAO oli vaikuttunut, ja standardisoi VORin pääasialliseksi mittarireittisuunnistuslaitteeksi 1952. VORin käyttöönotto mahdollisti suihkuliikenteen alkuaikoina liikennemäärien nopean kasvun, ja johti mm. ensimmäisten vakiolähtö- ja tuloreittien (SID/STAR) käyttöönottoon 1960-luvun alkuvuosina.


title: VHF-monisuuntamajakka

text: Suomeen ensimmäiset VOR-laitteet saatiin verrattain myöhään, vasta 1960-luvulla, ensimmäisenä Turun lentoasemalle loppuvuodesta 1963. Tätä ennen käytössä oli lähinnä suuntaamattomia NDB-majakoita (ensimmäiset näistä asennettiin 1946) sekä valaistuja suunnistusloistoja, jotka kuitenkin poistuivat jo hyvin pian sotien jälkeen. Yleisesti ottaen suunnistuslaiteinfrastruktuurin kehityksessä oltiin kuitenkin merkittävästi muuta Eurooppaa jäljessä. Tästä huolimatta jo 1950-luvun alussa oli ilmatilan osia, joissa mittarilentotoiminta ilman radiosuunnistuslaitteita oli kiellettyä. Myöskään näkölentoselvityksiä näille alueille ei tyypillisesti myönnetty, joten ensimmäiset mittarilentoväylät olivat syntyneet. Tiukat lentokieltomääräykset johtuivat siitä, etteivät ilma-alusten radiovarustusta koskevat määräykset olleet vielä vakiintuneet, joten merkittävä osa erityisesti yleisilmailuliikenteestä toimi ilman sekä radiosuunnistusvarusteita että puheyhteyttä lennonjohtoon. Radiovarustusmääräykset alkoivat tiukentua vuonna 1952 Helsingin lentoaseman avaamisen myötä. Siihen asti liikennelentokoneidemme (DC-3, Convair) lennonjohtoyhteydet oli hoidettu sähköttämällä. Aero O/Y luopui sähköttäjistä vuonna 1952 lukuun ottamatta Neuvostoliiton reittejä, joilla kolmatta miehistön jäsentä oli oikeus edellyttää Neuvostoliiton hajoamiseen asti. Radiomajakoiden osalta oli toimitettu vuoden 1961 alussa myös tunnusuudistus, joka sisälsi paikkasidonnaisuusehdon: kun majakoiden tunnukset Suomessa aiemmin olivat muotoa OJx, jossa x oli vaihtuva kirjain/morsemerkki, oli jatkossa matalatehoisia lähestymismajakoita lukuun ottamatta käytettävä laitteen sijaintipaikkaa ilmentävää tunnusta, kuten KAN (Kangasniemi) tai PUN (Punkalaidun), mikä sekä vapautti käyttöön lisää tunnuksia, että helpotti oikean majakan tunnistamista.


title: VHF-monisuuntamajakka

text: Päälentoasema Helsingin VOR tuli käyttöön 10.3.1964, alun perin taajuudella 114.8 Mhz (nykyinen Doppler-VOR/DME toimii taajuudella 114.2 Mhz). Aluksi varustettiin VOR-asemilla länteen suuntautuvat lentoväylät, mitä vauhditti sekin, että Ruotsiin VOR oli saatu jo jonkin verran aiemmin. Erityisen hanakasti NDB-teknologiaa korvattiin VORilla 1980-luvulta alkaen vanhan laitekannan huoltokustannusten nousun myötä ja useiden onnettomuuksien aiheuttaman, NDB-teknologian luotettavuutta arvostelleen keskustelun seurauksena. VOR-verkosto laajeni aina 1990-luvun lopulle asti -- viimeinen uusi majakka perustettiin Orimattilaan 1997.


title: VHF-monisuuntamajakka

text: VORin voidaan katsoa toimineen ensilinjan suunnistuslaitteena 1950-luvulta 2000-luvun alkuun, mistä lähtien GPS-satelliittisuunnistus on vähentänyt sen merkitystä, ja majakkaverkostoa on supistettu -- esimerkiksi Suomi luopui VOR-lentoväylistä 2000-luvun alussa, jättäen sen lopulta vain lähestymisalueen suunnistuslaitteeksi. Euroopassa VORista saatetaan luopua kokonaan 2020-luvun aikana, mutta esimerkiksi Yhdysvaltain ilmailuviranomainen FAA on ilmoittanut ylläpitävänsä omaa verkostoaan supistetussa muodossa ainakin 2040-luvulle saakka. VORin rooli on siis jatkossa NDB:n tapaan lähinnä toimia varalaitteena, mutta on täysin mahdollista, että molempia majakkatyyppejä käytetään jossain määrin vielä useita vuosikymmeniä. Uusiakin VOR-asemia on perustettu harvakseltaan, esimerkiksi Viroon Ämärin sotilaslentopaikan yhteyteen.


title: VHF-monisuuntamajakka

text: Marraskuussa 2018 oli Suomen ilmatilassa käytössä enää 12 VOR-majakkaa sekä useita itsenäisiä DME-majakoita, joista osa on entisiä VOR-majakoita. NDB-laitteiden osalta jäljellä on alle 10 majakkaa, joita ei enää ole luetteloitu ilmailukäsikirjassa, sillä lähetteitä ei valvota. Näihin perustuvat julkaistut menetelmät ovat yhä tarvittaessa saatavilla, mutta käyttö on ilma-aluksen päällikön vastuulla.


title: Risto Nieminen

text: Risto Nieminen saattaa tarkoittaa seuraavia henkilöitä:


title: People Like Me

text: People Like Me on 22. huhtikuuta 2002 julkaistu suomalaisen Hanoi Rocksin comeback-single ja uudelleen syntyneen yhtyeen ensimmäinen EP ja julkaisu. Kokonaisuudessaan "People Like Me" on yhtyeen historian 12. single ja kuudes EP. Single on albumilta Twelve Shots on the Rocks, joka julkaistiin 29. marraskuuta 2002. Se menestyi hyvin Suomen singlelistoilla myyden kultaa ja nousi Suomen singlelistan ykköseksi vuonna 2002 viikoilla 17 ja 18.


title: People Like Me

text: Itse nimikappale "People Like Me" on Andy McCoyn ja Michael Monroen yhteistyön tulosta. Alun perin kappale on yksi alkuperäisen Hanoi Rocksin viimeisiä demoja vuodelta 1984 ennen rumpali Razzlen kuolemaa ja yhtyeen hajoamista kesällä 1985. People Like Me saatiin kuitenkin lopullisesti valmiiksi vasta vuonna 2002.


title: People Like Me

text: Yksi suurimpia syitä Hanoi Rocksin uudelleen syntymiseen oli se, että McCoy salli Monroen tasavertaiseksi kappaleentekijäksi rinnalleen. Suomessa kaupallisen singlen kappaleet olivat "People Like Me", "Lucky" ja "Winged Bull" ja mukana oli myös musiikkivideo nimikappaleesta. Lisäksi julkaistiin Suomessa kappaleet "People Like Me", "Lucky", "Delirious" ja "In My Darkest Moment" sekä musiikkivideon sisältänyt promo-EP, joka ei ollut myynnissä vaan tarkoitettiin radioiden, klubien ja muiden musiikinlevittäjien haltuun. Japanissa kuitenkin julkaistiin markkinoille EP kappaleilla "People Like Me", "Lucky", "Delirious" ja "Are You Lonely Tonight" sekä nimikappaleen musiikkivideolla. "Are You Lonely Tonight" -kappaletta ei julkaistu alkuperäisellä albumilla, mutta uudelleen miksatulla ja täydennetyllä "Twelve Shots on the Rocks" -albumilta kyseinen kappale löytyy.


title: People Like Me

text: Kaikki kappaleet Michael Monroe ja Andy McCoyn tuotantoa paitsi "Are You Lonely Tonight" on Willy DeVillen.


title: People Like Me

text: "People Like Me" -single (Akashic Rocks, Suomi) (Victor Records, Japani):"People Like Me" -EP (Victor Records, Japani):


title: Nina Persson

text: Nina Elisabet Persson (s. 6. syyskuuta 1974 Jönköping, Ruotsi) on laulaja The Cardigans -yhtyeessä. Hän on myös työskennellyt soolouralla sekä sivuprojektiyhtyeessä A Camp.


title: Nina Persson

text: Persson on näytellyt elokuvassa "Om Gud vill", jonka ensi-ilta oli vuonna 2006.


title: Howard Gordon

text: Howard Gordon (s. 31. maaliskuuta 1961 New York, Yhdysvallat) on yhdysvaltalainen käsikirjoittaja ja tuottaja. Hän valmistui Princetonin yliopistosta vuonna 1984.


title: Howard Gordon

text: Gordon työskenteli Salaiset kansiot -televisiosarjan parissa sen neljän ensimmäisen tuotantokauden aikana. Hän vetäytyi sarjasta vuonna 1997 omiin projekteihinsa. Pian tämän jälkeen hän ja käsikirjoittaja Tim Kring loivat uuden tieteissarjan nimeltä "Strange World", joka ei kuitenkaan menestynyt vaan lopetettiin pian alun jälkeen vuonna 1999. Vuodesta 2006 alkaen Gordon on toiminut televisiosarja "24:n" käsikirjoittajana ja tuottajana.


title: Isomasto

text: Isomasto on purjealuksen korkein masto. Purjeveneissä isomastoon voidaan voidaan kiinnittää mm. isopurje ja fokka, mutta myös veneen tyypistä riippuen muitakin purjeita. Isomaston huipussa on myös usein antenneja, kuten GSM- tai VHF-antennit.


title: Lennart Heljas

text: Lennart Albert Heljas (vuoteen 1935 Helenius, 13. toukokuuta 1896 Viipuri – 9. maaliskuuta 1972 Kuopio) oli suomalainen evankelisluterilainen pappi ja maalaisliittoa edustanut poliitikko.


title: Lennart Heljas

text: Heljas valmistui ylioppilaaksi vuonna 1914, suoritti teologian erotutkinnon ja sai pappisvihkimyksen vuonna 1918 ja suoritti pastoraalitutkinnon vuonna 1920. Valmistuttuaan Heljas toimi ensin pappina, uskonnon opettajana ja vankilapastorina Helsingissä ja Vaasassa vuosina 1918–1920. Vuodet 1920–1931 hän oli merimiespappina Cardiffissa ja Lontoossa. Vuosina 1931–1937 hän toimi kirkkoherrana Kaavilla ja vuodet 1937–1967 Kuopion maaseurakunnan kirkkoherrana. Rovastin arvon hän sai vuonna 1945.


title: Lennart Heljas

text: Kansanedustajana Heljas toimi 19 vuotta vuosina 1939–1958 edustaen Kuopion läänin läntistä vaalipiiriä. Hän toimi eduskunnan toisena varapuhemiehenä vuonna 1945, ensimmäisenä varapuhemiehenä vuonna 1946 ja uudelleen vuosina 1954–1956 ja ja 1957.


title: Lennart Heljas

text: Ministerinä Heljas oli kolmeen otteeseen. Pekkalan hallituksessa hän oli ministerinä sosiaaliministeriössä ajalla 26. maaliskuuta 1946 – 26. toukokuuta 1948 ja opetusministerinä ajalla 26. toukokuuta – 29. heinäkuuta 1948. Kekkosen I hallituksessa hän oli opetusministerinä ajalla 17. maaliskuuta 1950 – 17. tammikuuta 1951 ja Kekkosen II hallituksessa niin ikään opetusministerinä ajalla 17. tammikuuta 1951 – 20. syyskuuta 1951.


title: Lennart Heljas

text: Presidentin valitsijamiehenä Heljas oli vuosina 1950 ja 1956 ja hän kuului myös Suomen valtuuskuntaan Pariisin rauhanneuvotteluissa ja Suomen YK-valtuuskuntaan.


title: Guatemalan lippu

text: Guatemalan lippu on Guatemalan valtion kansallistunnus vaakunan, moton ja kansallislaulun ohella. Se koostuu kolmesta samankokoisesta pystyraidasta. Taivaansinisten raitojen välissä oleva valkoinen raita kuvastaa sitä, että Guatemala on maa Tyynenmeren ja Atlantin välissä. Lipun valkoinen väri symboloi myös rauhaa. Valkoisen raidan keskellä on Guatemalan vaakuna.


title: Guatemalan lippu

text: Vaakunaan sisältyy Guatemalan kansallislintu mayaketsaali, joka symboloi vapautta; pergamenttirulla, jossa on Väli-Amerikan Espanjasta itsenäistymispäivä 15. syyskuuta 1821; ristikkäin olevat kiväärit, jotka kuvaavat Guatemalan tahtoa puolustaa itseään tarvittaessa vaikka voimakeinoin; laakeriseppele, voiton symboli; ja kaksi miekkaa, jotka kuvaavat kunniaa.


title: Guatemalan lippu

text: Nykyinen lippu on vuodelta 1871. Se perustuu Keski-Amerikan liittovaltion lippuun vuodelta 1824. Guatemalan lippu on Mosambikin lipun lisäksi ainoa kansallislippu, jossa on kuvattu nykyaikainen ase.


title: Kaa

text: Kaa (hindi का) on fiktiivinen pyton, joka esiintyy Rudyard Kiplingin tarinakokoelmassa "Viidakkokirja". Kaa on luonteeltaan vahva ja vaikutusvaltainen käärme, joka on melko iäkäs. Hän saa kenet tahansa hypnoosiin katseellaan.


title: Malankivuono

text: Malankivuono ( tai "Malangsfjorden", ) on Pohjois-Norjassa Tromssan läänissä sijaitseva vuono. Vuonon uloin osa muodostaa itse asiassa Senjan ja Kvaløyan saarten välisen salmen. Malankivuonon sisempi, mantereeseen työntyvä varsinainen vuono-osa muodostaa rajan itäisen Lenvikin kunnan ja läntisempien Tromssan kaupungin ja Balsfjordin kuntien välillä.


title: Malankivuono

text: Malankivuonon sivuvuonoja ovat Rossfjorden, Målselvfjorden, Aursfjorden ja Nordfjorden. Sen rannoilla sijaitsevia taajamia ovat Sommarøy, Brensholmen, Laukvik, Tennskjær ja Mortenhals. Seuraava vuono Malankivuonosta itään on Paatsivuono.


title: Legend I

text: Legend Part I aloittaa Saviour Machinen neljän osan "Legend"-trilogian, joka käsittelee Ilmestyskirjan tapahtumia. Se julkaistiin vuonna 1997 "Massacre Recordsin" kautta, mutta todennäköisesti vielä vuonna 2007 siitä julkaistaan omakustanteinen kahden levyn erikoisversio, kuten jo aiemmin tänä vuonna "Legend Part II:sta". KakkosCD tullee sisältämään ennen kuulemattomia remixauksia ja alkuperäisiä midiversioita albumin kappaleista.


title: Manuel Zelaya

text: José Manuel Zelaya Rosales (s. 20. syyskuuta 1952 Catacamas) on hondurasilainen liberaalipuolueen poliitikko, joka toimi maansa presidenttinä vuosina 2006–2009.


title: Manuel Zelaya

text: Zelayan nelivuotisen presidenttikauden oli määrä kestää vuoteen 2010 saakka. Hänet kuitenkin syrjäytettiin vallasta 28. kesäkuuta 2009 armeijan pidättäessä hänet korkeimman oikeuden määräyksestä. Parlamentti vahvisti erottamisen samana päivänä. Vallankaappauksen taustalla oli Zelayan ehdotus presidentin kahden peräkkäisen kauden mahdollistamisesta.


title: Manuel Zelaya

text: Zelaya syntyi vuonna 1952 Catacamasissa, Olanchon departementissa poliittisesti merkittävään perheeseen, johon hänen lisäkseen kuului kolme muuta lasta. Hän aloitti yliopisto-opintonsa Hondurasin kansallisessa yliopistossa, mutta ei valmistunut. Zelaya liittyi Hondurasin liberaalipuolueeseen vuonna 1970. Hän toimi kansallisessa kongressissa kolme peräkkäistä kautta vuosina 1985–1998.


title: Manuel Zelaya

text: Zelayan puoliso on ollut tammikuusta 1976 lähtien Xiomara de Zelaya.


title: Manuel Zelaya

text:
Hondurasin presidenttinä Zelayaa edelsi Ricardo Maduro. Zelaya valittiin presidentiksi alun perin liberaalipuolueen oikeistosiiven tuella. Hän aloitti virassa 27. tammikuuta 2006. Kautensa aikana hän kääntyi runsaasti vasemmalle. Hän pyrki lähestymään kansanliikettä ja liittoutui Hondurasin perinteisen vasemmiston kanssa. Zelaya pyrki lähestymään Venezuelan johtamaan blokkia, ja hänen kansainvälisiksi liittolaisikseen tulivat Venezuelan Hugo Chávez ja Nicaraguan Daniel Ortega. Elokuussa 2008 Honduras liittyi Venezuelan ajamaan ALBA-kauppajärjestöön. Maa sai talousapuna halpaa öljyä ja traktoreita. Zelaya toteutti presidenttiaikanaan merkittäviä uudistuksia. Hänen kaudellaan minimipalkkaa nostettiin ja opiskelumaksuja alennettiin.
Vuonna 2009 Zelaya ilmoitti haluavansa järjestää kyselyn perustuslain muutoksesta ja peruslakia säätävän kokouksen vaalin. Sekä korkein oikeus että armeija pitivät päätöstä laittomana. Kongressi sääti äänestyksen kieltävän lain. Vastaiskuna Zelaya erotti asevoimien pääesikunnan päällikön Romeo Vásquezin sekä puolustusministerin. Korkein oikeus määräsi Vásquezin erottamisen kumottavaksi. Myös armeijan, ilmavoimien ja laivaston komentajat erosivat protestina.


title: Manuel Zelaya

text: 26. kesäkuuta 2009 satoja armeijan jäseniä miehitti pääkaupunki Tegucigalpan lentokentän, parlamentin, korkeimman oikeuden ja presidentinpalatsin, ilmoituksensa mukaan hillitäkseen mahdollisia levottomuuksia, kun Zelaya oli marssinut kannattajineen sotilastukikohtaan noutamaan äänestysuurnat, joita armeija ei luovuttanut.


title: Manuel Zelaya

text:
Armeija pidätti Zelayan kello kuudelta aamulla lauantaina 28. kesäkuuta 2009 ja vangitsi hänet sotilastukikohtaan.
Myöhemmin päivällä Zelaya vapautettiin Costa Ricassa, jossa hän piti lehdistötilaisuuden Óscar Ariasin kanssa. Myös Zelayan hallinnon ulkoministeri Patricia Rodas pidätettiin ja muista jäsenistä annettiin pidätysmääräykset. Noin 3 000 Zelayan kannattajaa osoitti mieltään presidentinpalatsin ulkopuolella.
Useat tiedostusvälineet ja tarkkailijat puolustelivat kaappausta sillä, että Zelaya olisi saattanut pyrkiä uudelleen presidentiksi toiselle kaudella, kun voimassa olevan perustuslain mukaan vain yksi kausi on sallittu. Arvostelijat ovat syyttäneet kaappauksen taustalla olevia tahoja. Sosiologi Leticia Salomón on syyttänyt maan kymmentä vaikutusvaltaisinta perhettä vallankaappauksen rahoittamisesta.


title: Manuel Zelaya

text: Parlamentti nimitti uudeksi presidentiksi puhemies Roberto Michelettin, joka määräsi maahan öisen ulkonaliikkumiskiellon. Zelaya osallistui vielä maanantaina Nicaraguan Managuassa järjestettyyn Ríon ryhmän kokoukseen. YK:n pääsihteeri Ban Ki-moon, Yhdysvallat, Ecuador, Nicaragua, Venezuela ja Amerikan maiden järjestö OAS vaativat Zelayan palauttamista virkaansa.


title: Manuel Zelaya

text: Zelaya palasi Hondurasiin ja sai turvapaikan Brasilian suurlähetystöstä. Neuvottelut Zelayan ja Michelttin välillä eivät tuonneet tulosta. Lokakuussa 2009 julkaistiin kysely, jonka mukaan 53 % kansasta vastusti vallankaappausta ja 60 % vastanneista oli sitä mieltä, että vallan kaapanneen Roberto Michelettin tulisi siirtyä syrjään. Virallisen virkakauden päätyttyä Zelaya poistui Brasilian suurlähetystöstä tuhansien kannattajiensa saattelemana ja matkusti maanpakoon Dominikaaniseen tasavaltaan.


title: Manuel Zelaya

text: 22. toukokuuta 2011 Hondurasin presidentti Porfirio Lobo Sosa tapasi Zelayan Cartagenassa, Kolumbiassa, jossa he sopivat että Zelaya saa palata takaisin maanpaosta Hondurasiin. Kuusi viikko myöhemmin 28. toukokuuta Zelaya palasi Hondurasiin Conviasan lennolla ja häntä oli vastassa tuhansia tukijoita Zelaya antoi tuen maansa demokratia kehitykselle ja korosti kansallista yhtenäisyyttä.


title: Manuel Zelaya

text: Nykyään Zelaya edustaa maataan Keski-Amerikan parlamentissä.


title: Lippo

text: Lippo voi tarkoittaa:


title: Ricardo Maduro

text: Ricardo Rodolfo Maduro Joest (s. 20. huhtikuuta 1946) toimi Hondurasin presidenttinä 2002–2006.


title: Ricardo Maduro

text: Maduro syntyi Panamassa ja opiskeli Lawrenceville Schoolissa, sittemmin Stanfordin yliopistossa. Hän edustaa Hondurasin kansallispuoluetta ("Partido Nacional", PN), ja vuonna 2006 häntä seurasi maan presidenttinä liberaalipuolueen Manuel Zelaya.


title: Ricardo Maduro

text: Maduron ensimmäisestä avioliitosta syntynyt poika Ricardo Ernesto kuoli väkivaltaisesti 1997. Maduron edeltäjä Hondurasin presidenttinä oli Carlos Roberto Flores.


title: Ricardo Maduro

text: Maduro laajensi poliisin ja asevoimien yhteistoimintaa ja lähetti välittömästi virkaan astuttuaan poliisien ja asevoimien yhteisyksiköt partioimaan kaduille. Maduro tuki myös vahvasti Yhdysvaltain terrorismin vastaista sotaa ja lähetti vuonna 2003 Irakin koalitioon 370 sotilasta. Maduron kaudella Honduras ratifioi myös Yhdysvaltain kanssa Yhdysvaltain-Keski-Amerikan vapaakauppasopimuksen (CAFTA), josta sai vastineeksi maan velkoja anteeksi.


title: Leino

text: Leino voi viitata seuraaviin:


title: Leino (kylä)

text: Leino on kylä entisen Ylämaan kunnan alueella Lappeenrannan kaupungissa Etelä-Karjalassa. Kylä sijaitsee Pukaluksen länsirannalla noin neljän kilometrin päässä valtakunnanrajasta ja noin viiden kilometrin päässä Ylämaan kirkonkylästä.


title: Spyker

text: Spyker voi tarkoittaa:


title: Peter Rono

text: Peter Kipchumba Rono (s. 31. heinäkuuta 1967 Kapsabet, Kenia) on entinen kenialainen keskimatkojen juoksija, joka voitti olympiakultaa Soulissa 1988.


title: Peter Rono

text: Rono voitti Afrikan maastojuoksumestaruuden 1985 Nairobissa. Seuraavana vuonna hän sai hopeaa 1 500 metrillä nuorten maailmanmestaruuskisoissa Ateenassa. Maailmanmestaruuskisoissa 1987 Roomassa hän jäi 1 500 metrin välierissä yhdenneksitoista karsiutuen finaalista.


title: Peter Rono

text: Soulin olympialaisissa Rono voitti alkueränsä ja sijoittui välierässään toiseksi. Loppukilpailussa ennakkosuosikki oli Ison-Britannian Steve Cram, kauden tilastoykkönen. Kaksi kierrosta ennen maalia Rono meni johtoon ja piti sen yllättäen loppuun asti. Voittoaika oli Ronon henkilökohtainen ennätys 3.35,96, joka oli varsin vaatimaton kilpakumppaneihin nähden. Ronosta tuli samalla 1 500 metrin nuorin olympiavoittaja, ikää hänellä oli vasta 21 vuotta ja 62 päivää. Hopeaa sai Peter Elliott ja pronssia Jens-Peter Herold Cramin jäädessä neljänneksi.


title: Peter Rono

text: Nuoresta iästään huolimatta Rono jäi tähdenlennoksi eikä enää koskaan voittanut tärkeää kilpailua. Hän suoritti maisterin tutkinnon Mount Saint Mary's Universityssä Marylandissa. Myöhemmin hän toimi valmentajana samassa yliopistossa.


title: Peter Rono

text: Marraskuussa 2006 Rono nimitettiin Yhdistyneiden Kansakuntien hyväntahdon lähettilääksi.


title: Pihlajiston ala-asteen koulu

text: Pihlajiston ala-asteen koulu on helsinkiläinen ala-asteen koulu, joka valmistui vuonna 1978. Nimestään huolimatta se sijaitsee Pihlajamäen osa-alueen puolella. Koulun rehtori on Heli Lehtinen. Koulussa on noin 390 oppilasta. Yleisopetuksen luokkien lisäksi koulussa toimii kolme erityisluokkaa, erityisopetuksen nivelluokka, kaksi valmistavaa luokkaa ja starttiluokka. Koulussa on myös iltapäivätoimintaa.


title: Pihlajiston ala-asteen koulu

text: Pihlajiston koulu on oman alueensa lähikoulu, jonka oppilaat ovat kotoisin pääosin Pihlajiston, Pihlajamäen ja Viikinmäen alueelta. Koulusta muutti noin puolet luokkalaisista juuri valmistuneeseen Viikinmäen kouluun vuoden 2014 joulukuun puolessa välissä. Toimenpiteellä pyrittiin helpottamaan Pihlajiston koulun ahtautta.


title: Pihlajiston ala-asteen koulu

text: Koulu on Helsingin kaupungin omistama kunnallinen palvelu ja sen toiminnasta vastaa kaupungin opetusvirasto.


title: Lautalla yli Enonselän

text: Lautalla yli Enonselän on vuonna 1953 ilmestynyt Väinö Riikkilän kirjoittama nuortenkirja, jonka tapahtumapaikkana on sisäsuomalainen maatila lähiseutuineen. Tarinan päähenkilö on kaupunkilaispoika Aarne, joka matkustaa setänsä maatilalle ja tutustuu Konstan, Pekan ja Matin veljeskolmikkoon.


title: Lautalla yli Enonselän

text: Kaupungissa lääkärin alipainoiseksi ja heikoksi tuomitsema 13-vuotias Aarne-poika lähetetään setänsä maatilalle lihomaan. Matka vie ensin junalla Voikoskelle ja sitten kävellen Korven tilalle. Pitkä kävely on viedä Aarnelta voimat, mutta puolimatkassa hänen seurakseen lyöttäytyy vanha Kuppari-Ieva. Perillä Aarne tutustuu serkkuihinsa Konstaan, Pekkaan ja Mattiin sekä pääsee tutustumaan moniin maatilan töihin, kuten nauriiden kylvämiseen ja kalastukseen.


title: Lautalla yli Enonselän

text: Seikkailukirjojen ja Thor Heyerdahlin "Kon-Tikin" innoittamana Aarne haluaa serkkujensa kanssa purjehtimaan läheiselle Enonselän järvelle. Retki toteutuu, mutta poikien vene karkaa saaresta ja he jäävät oman onnensa nojaan. Ainoa uimataitoinen, Matti eli serkuista nuorimmainen, ui selän yli rantaan hakemaan apua, mutta joutuukin keskelle omaa seikkailuaan; jätettyään sanan tovereidensa hädästä postimiehelle hän saa kyydin mieheltä, joka paljastuu murtomieheksi. Samaan aikaan muut pojat rakentavat Kuussaaressa lautan ja lähtevät vesille, mutta päätyvät vain väärään suuntaan Lokkiluodolle.


title: Lautalla yli Enonselän

text: Matti ja poliisit onnistuvat ottamaan murtomies Ruuskasen kiinni ja niin Matti pääsee lähtemään veneellä pelastusretkelle, mutta taas vene karkaa häneltä Lokkiluodon rannassa. Niinpä kaikki neljä joutuvat lähtemään uudelle lauttamatkalle, joka vie heidät viimein takaisin mantereelle. Poikien saapuessa Aarnen sedän maatilalle saapuu samaan aikaan postimies tuoden Matin aiemmin lähettämää viestiä heidän avuntarpeestaan.


title: Nicolas Slonimsky

text: Nicolas Slonimsky (; 27. huhtikuuta 1894 Pietari, Venäjän keisarikunta – 25. joulukuuta 1995 Los Angeles, Yhdysvallat) oli Yhdysvalloissa vaikuttanut venäläissyntyinen säveltäjä, musiikkitieteilijä ja kapellimestari.


title: Nicolas Slonimsky

text: Slonimsky syntyi Pietarissa ja muutti Yhdysvaltoihin 1923. Hän oli nykytaidemusiikin mestari ja johti muun muassa Edgard Varèsen "Ionisationin" sekä Charles Ivesin "Three Places in New Englandin" kantaesitykset. Hänen sävellyksenopettajansa olivat Eastman School of Musicissa Selim Palmgren ja Albert Coates.


title: Nicolas Slonimsky

text: Slonimsky niitti uransa aikana mainetta myös musiikkikirjailijana ja musiikkitieteilijänä. Hän oli vanhemmiten Frank Zappan hyvä ystävä.


title: Nicolas Slonimsky

text: Nicolas Slonimskyn omaan sävellystuotantoon kuuluu muun muassa "Studies in Black and White" pianolle, "Gravestones"-laulusarja, "Minitudes"-kokoelma pianolle sekä ainoaksi orkesteriteokseksi jäänyt "My Toy Balloon". Hän eli 101-vuotiaaksi.


title: Vanguard 1

text:
Vanguard 1 tai Vanguard I (ID: 1958-Beta 2
) oli Yhdysvaltain laivaston ensimmäinen satelliitti. Se on vanhin Maata yhä kiertävä keinotekoinen satelliitti ja samalla vanhin Maata kiertävä avaruusromun kappale. Se oli neljäs onnistuneesti laukaistu satelliitti (neuvostoliittolaisten Sputnik-1:n, Sputnik 2:n ja yhdysvaltalaisen Explorer 1:n jälkeen) ja ensimmäinen aurinkopaneeleita käyttänyt satelliitti.


title: Vanguard 1

text: Yhdysvaltalainen satelliitti suunniteltiin testaamaan kolmivaiheisen kantoraketin laukaisua ja satelliitin kiertoradan ympäristöolosuhteiden vaikutusta satelliittiin ja sen järjestelmiin. Kiertorata-analyysin avulla saatiin myös lisätietoa maapallon muodosta.


title: Vanguard 1

text: Satelliitin massa on 1,47 kg, ja sen alumiinikuoren halkaisija on 152 mm.


title: Vanguard 1

text: Satelliitti laukaistiin kolmivaiheisella Vanguard-kantoraketilla 17. maaliskuuta 1958 654 × 3 969 km:n kokoiselle elliptiselle radalle, inklinaatio 34,25 astetta, kiertoaika 134,2 minuuttia. Satelliitin 10 mW, 108 MHz elohopeaparistokäyttöinen radiolähetin lopetti toimintansa kesäkuussa 1958. Kuudesta aurinkopaneelista virtansa saavan 5 mW, 108,03 MHz:n radiolähettimen signaali kuultiin viimeksi toukokuussa 1964.


title: Vanguard 1

text: Vanguard 1:n avulla selvitettiin yläilmakehän tiheyttä, maapallon pallonmuotoisuutta ja satelliitin lämpöeristyksen vaikutusta satelliitin sisälämpötilaan.


title: Vanguard 1

text: Alun perin satelliitin arvioitiin pysyvän kiertoradalla 2 000 vuotta, mutta Auringon aktiivisuuden lisääntyessä Auringon säteilypaineen ja yläilmakehän aiheuttaman kitkan havaittiin vaikuttavan otaksuttua enemmän kiertorataa alentavasti. Vanguard 1:n oletetaan pysyvän kiertoradallaan 240 vuotta. Seuraava Vanguard-sarjan satelliitti oli sääsatelliitti Vanguard 2.


title: Kurt Maetzig

text: Kurt Maetzig (25. tammikuuta 1911 – 8. elokuuta 2012) oli saksalainen elokuvaohjaaja ja -käsikirjoittaja. Hän syntyi Berliinissä ja kuului Berliinin elokuvajuhlien tuomaristoon vuonna 1983. Hän ohjasi elokuvia itäsaksalaiselle DEFA-yhtiölle.


title: Kurt Maetzig

text: Maetzig opiskeli sosiologiaa, psykologiaa ja lakialaa Pariisissa sekä insinööritaitoa, kemiaa ja taloustieteitä Münchenissä. Hän oli toisen maailmansodan aikana laittomaksi julistetun kommunistisen puolueen jäsen.


title: Kurt Maetzig

text: Maetzigin filmografiaan kuuluvat muun muassa:


title: Knowth

text:
Knowth (irlanniksi "Cnobha") on Irlannissa sijaitseva kivikautinen megaliittinen käytävähauta, joka on ajalle tyypillisen hautakummun sisässä. Knowth on County Meathissa Boynejoen laaksossa. Se on lähellä tunnettua Newgrangen käytävähautaa, ja myös Dowthin käytävähautaa ja on osa laajaa
Brú na Bóinnen megaliittialuetta, johon liittyy hautojen lisäksi pystykiviä ja niistä koottuja ympyröitä.
Knowthin alueella oli heikompaa rakennusaktiivisuutta myöhemmällä
neoliittisella kivikaudella, ja varhaisella pronssikaudella.
Rautakaudella kummulle rakennettiin linnoitus.


title: Ntop

text: Ntop on verkkoliikenteen analysointiväline. Interaktiivisessa käytössä se näyttää verkon tilan käyttäjän päätteellä. Se on saatavana sekä unix- että win32-pohjaisille käyttöjärjestelmäalustoille.


title: Palm Beach (Florida)

text: Palm Beach on kaupunki Palm Beachin piirikunnassa Floridassa noin 104 kilometrin päässä Miamista.


title: Palm Beach (Florida)

text: Yhdysvaltojen Census Bureaun mukaan Palm Beachin pinta-ala on 27,0 km², josta 10,2 km² on maata ja 16,9 km² vettä. Veden osuus on 62,45 %.


title: Palm Beach (Florida)

text: Kaupungissa on 10 468 asukasta, joista yli puolet on yli 65-vuotiaita (52,6 %) ja 9,4 % on alle 18-vuotiaita ().


title: Stockard Channing

text: Stockard Channing (oik. Susan Antonia Williams Stockard 13. helmikuuta 1944 New York, Yhdysvallat) on yhdysvaltalainen Emmy- ja Tony-palkittu näyttelijä.


title: Stockard Channing

text: Stockard Channing on tehnyt mittavan uran niin teatterissa, elokuvissa kuin televisiossakin. Elokuvarooleista tunnetuin lienee Betty Rizzon rooli elokuvamusikaalissa "Grease" (1978). Televisiossa hänet taas tunnetaan parhaiten Abbey Bartletin roolista menestyssarjassa "West Wing".


title: Stockard Channing

text: Channing on ollut naimisissa neljä kertaa, mutta kaikki avioliitot ovat päättyneet eroon.


title: The Honeydrippers

text: The Honeydrippers oli englantilainen rockyhtye, jonka perusti entinen Led Zeppelinin laulaja Robert Plant vuonna 1981. Plantin lisäksi yhtyeeseen kuului myös entinen Led Zeppelinin kitaristi Jimmy Page, entinen The Yardbirdsin kitaristi Jeff Beck sekä heidän ystäviään ja muita tunnettuja muusikoita. Huolimatta nimekkäistä jäsenistä, yhtye julkaisi vain yhden albumin, , vasta vuoden 1984 marraskuussa. Sen kappaleista suosituimmiksi nousivat "Sea of Love" ja "Rockin' At Midnight". Albumin jälkeen yhtye hajosi kaikessa hiljaisuudessa, eikä Plantin mukaan ole tekemässä paluuta.


title: Kylmäluoman retkeilyalue

text: Kylmäluoman retkeilyalue on Metsähallituksen retkeilyalue Taivalkosken koillisosassa Oulun läänissä. Sen pinta-ala on 74 km². Alue on helppokulkuista kangasmaastoa, ja siellä on komeita harjuja sekä runsaasti erikokoisia vesistöjä. Myös vanhoja aarnimetsiä aihkimäntyineen on vielä alueella nähtävänä. Osa alueesta on suota. Poroja laidunnetaan alueella, joten niitä voi retkeillessään nähdä. Retkeilyalueella on noin 50 km merkittyjä polkuja. Lisäksi siellä on 30 kilometrin yhdyspolku Hossan retkeilyalueelle ja 21 km pitkä Päätalo-polku Taivalkosken keskustaan. Talvisin alueella on hoidettuja latuja hiihtäjille. Kylmäluomassa on myös ympäri vuoden avoinna oleva leirintäalue. Kalastajille on tarjolla useita virkistyskalastusalueita ympäristössä. Vuokrakämppiä on alueella yli 20.


title: Sojuz TM-15

text: Sojuz TM-15 oli 15. avaruuslento Mir-avaruusasemalle. Se oli toinen Venäjän avaruusjärjestön Sojuz-lento. Laukaisu tapahtui Baikonurista 27. heinäkuuta 1992. Lento kesti 188 vuorokautta. Lennon nimi oli Lähde (). Paluu tapahtui 1. helmikuuta 1993.


title: Sojuz TM-15

text: Avaruuteen laukaistut


title: Sojuz TM-15

text: Maahan palanneet


title: Hans Erni

text: Hans Erni (21. helmikuuta 1909 Luzern – 21. maaliskuuta 2015 Luzern) oli sveitsiläinen taiteilija. Hänen seinäkoristeensa ja veistoksensa ovat tuttuja laajalle yleisölle, ja lisäksi hän suunnitteli muun muassa postimerkkejä.


title: Hans Erni

text: Erni syntyi Luzernissa kahdeksasta lapsesta kolmanneksi. Hän opiskeli Pariisin Académie Julianissa, jossa hän voitti taidekilpailun ensimmäisen palkinnon. Hän oli samoihin aikoihin jo aloittanut uransa vapaana taiteilijana omalla studiollaan.


title: Hans Erni

text: Hans Erni tapasi Pariisissa useita nykyajan arvostettuja taiteilijoita ja sai vaikutteita Pablo Picasson ja Georges Braquen töistä. Hänet luettiin kuuluvaksi sveitsiläisen taiteilijoiden Allianz-ryhmään.


title: Hans Erni

text: Hans Erni -museo avattiin Luzernissa Sveitsin liikennemuseon yhteyteen vuonna 1979. Taiteilijan viimeiset postimerkit olivat vuodelta 1995; hän vietti samana vuonna 86-vuotispäiväänsä. Vuonna 2004 häntä kunnioitettiin Luzernin kunniakansalaisen arvonimellä.


title: Hans Erni

text: Erni kuoli 106-vuotiaana luzernilaisessa sairaalassa 21. maaliskuuta 2015.


title: Palm Beach

text: Palm Beach voi tarkoittaa ainakin seuraavia asioita:


title: Kevin McCarthy

text: Kevin McCarthy () oli yhdysvaltalainen näyttelijä.


title: Kevin McCarthy

text: McCarthy syntyi Seattlessa, Washingtonin osavaltiossa. Hän valmistui Campion High Schoolista Wisconsinissa. Näyttelijän sisko on kirjailija Mary McCarthy ja serkku entinen presidenttiehdokas Eugene McCarthy.


title: Kevin McCarthy

text: McCarthyn lukuisiin elokuviin kuuluvat muun muassa "Kauppamatkustajan kuolema" (1951), "Ruumiinryöstäjät" (1956), "Hotelli" (1967), "Avaruusfantasia" (1972), "Tappokäsky" (1974), "Piraija" (1978), "Murhenäytelmän loppu" (1990) ja "Riittävä todiste" (1994).


title: Kevin McCarthy

text: McCarthy voitti Golden Globen ja oli lisäksi ehdolla Oscarin saajaksi. Hän kuoli 11. syyskuuta 2010 96-vuotiaana luonnollisista syistä.


title: Ronald Delany

text: Ronald "Ron" Michael Delany (s. 6. maaliskuuta 1935 Arklow, Irlanti) on irlantilainen entinen keskimatkojen juoksija ja 1 500 metrin olympiavoittaja Melbournen kisoista 1956.


title: Ronald Delany

text: Delany opiskeli Yhdysvalloissa Villanovan yliopistossa, jonka yleisurheiluvalmentajana oli Jumbo Elliott. Delanyn ensimmäinen merkittävä saavutus oli finaalipaikka 800 metrillä vuoden 1954 EM-kisoissa Bernissä. Itse kilpailussa hän jäi viimeiseksi.


title: Ronald Delany

text: Kesäkuussa 1956 Delany juoksi seitsemäntenä juoksijana kautta aikojen haamumailin ajalla 3.59,0. Päivälleen puoli vuotta myöhemmin juostussa 1 500 metrin olympiafinaalissa kotiyleisönsä edessä juossut John Landy oli ennakkosuosikki. Viimeisen kierroksen alkaessa Delany oli vasta kymmenentenä, mutta tavaramerkikseen muodostuneella hurjalla kirillä hän ohitti kaikki edellään olleet ja voitti kultaa uudella olympiaennätyksellä 3.41,2.


title: Ronald Delany

text: Ulkorataennätyksiin Delany ei koskaan yltänyt, mutta kovana kirimiehenä hän voitti taktiikkajuoksut. Yhdysvaltain hallikilpailuissa hän saavutti peräti 40 peräkkäistä voittoa vuosina 1956–1959. EM-kisoissa 1958 Tukholmassa Delany jäi 1 500 metrillä pronssille. Rooman olympiakisoissa kaksi vuotta myöhemmin hän epäonnistui 800 metrillä. Sofian universiadeissa 1961 hän voitti kultaa 800 metrillä ajalla 1.51,1.


title: SNORT

text: SNORT on kevyt ja avoimen lähdekoodiin perustuva IDS-ohjelmisto eli tunkeilijan havaitsemisjärjestelmä Linuxille. Sen ohjelmoi ja kehitti, vuonna 1998 Martin Roesch ja nykyään sitä kehittää Roeschin yhtiö, Sourcefire. Ohjelma suorittaa verkkoliikenteen logitusta sekä analysoi pakettien sisältöä ja protokollavertailua. Se myös tarkkailee porttien käyttöä ja skannausta.


title: Retkeilyalue

text: Retkeilyalue on pinta-alaltaan laaja retkeilytarkoituksiin varattu maa-alue. Retkeilyalueita on perustanut varsinkin Metsähallitus valtion maille. Retkeilyalueiden lisäksi Metsähallitus on omalla päätöksellään perustanut virkistysmetsiä. Myös monet kaupungit, kuten Helsinki, Espoo ja Vantaa, ovat perustaneet samantyyppisiä alueita lähinnä virkistys- ja ulkoilualue -nimikkeellä muun muassa Uudellemaalle.


title: Retkeilyalue

text: Retkeilyalueella on monipuoliset palvelut retkeilijöille: kävely- ja hiihtoreittejä, luontopolkuja, nuotiopaikkoja ja laavuja. Alueella voi olla luonto- tai retkeilykeskus ja vuokra asuntoja. Liikuntarajoitteisten tarpeet on pyritty huomioimaan palveluissa ja rakenteissa.


title: Retkeilyalue

text: Retkeilyalue ei ole varsinainen luonnonsuojelualue, mutta retkeilyalueen metsiä hoidetaan kevyemmillä tuottovaatimuksilla ja käsittelytavoilla, lajistollista monimuotoisuutta edistäen sekä muutoinkin virkistyskäytön ehdoilla.


title: Retkeilyalue

text: Valtion retkeilyalueita on tällä hetkellä seitsemän.